text:
Despues di un exitoso Aruba Art Fair na 2016, cu a conta cu mas di 10.000 bishitante y participacion di mas di 150 artista local y internacional, Pure Aruba Events Foundation ta preparando pa presenta e di dos edicion di e Festival di Arte mas grandi cu Aruba a conoce.
Ya caba mas di 100 artista y artesano local y internacional a inscribi pa participa n’e siguiente art fair cu lo tuma luga 24 pa 26 di november 2017 den e cayanan di San Nicolas.
Tambe e aña aki 12 artista internacional conhuntamente cu 4 artista local lo laga nan estampa atrás pa medio di e asina yama “murals,” posicionando Aruba na nivel internacional un biaha mas pa loke ta trata e disciplina di Street Art.
E focus e aña aki lo wordo acentua tambe riba e turista en busca di un exposicion di cultura y arte, musica y bailenan, canto y tur lo demas cu ta trece lo artistico di e habitante di Aruba, combina cu artistanan na nivel internacional.
Paketenan special ya caba a wordo reserva dor di diferente hotel na Aruba p’e turistanan cu lo ta bishitando e isla.
Lo tin tournan special pa trece e bishitante mas cerca di e cultura di Aruba y na mesun momento, observa e tremendo manifestacion artístico di e mihor artistanan cu lo ta na Aruba pa pinta e murals, den nan mayoria artistanan 3D.
San Nicolas sigur un biaha mas lo haya un toke di transformacion. Diez diferente edificio lo wordo transforma cu piesanan colorido y yamativo crea pa artistanan local y internacional di entre otro Spaña, Italia, Portugal, Kazhakstan, Alemania, Belgica y Hulanda.
Na caminda p’e weekend di e feria, Aruba Art Fair ta organisa algun proyectonan artistico pa comunidad.
E aña aki un bes mas lo tin e proyecto Art Expression, unda cu hunto cu partnernan strategico, ta envolve hobennan pa siña conoce nan mes atrabes di pintura y creacion y ta percura pa scolnan participante ricibi un canvas di 2×3 meter p’asina desplega e temática: “Kico San Nicolas ta pa Bo?”
E proyecto ta conta cu participacion di mas di 25 scol, YMCA, Da Vinci Academy y varios otro instancia, e.o. Cedes, cu ta un scol pa muchanan cu Autismo y Down Syndrome. E canvasnan lo wordo exponi durante e Feria di Arte.
Debi na su exito comunitario, e division aki di Aruba Art Fair a crece mas e aña aki. Tur canvas lo wordo entrega na e scolnan y lo wordo exponi durante e feria riba dianan 24, 25 y 26 di november.
Tambe lo tin un competencia di fotografia titula Nature & Faces. Tur fotografo ta keda invita pa participa cu nan mihor potret di e caranan di Aruba of e naturalesa di Aruba.
E 5 finalistanan di cada categoria lo wordo selecta p’e editors-in-chief di Aruba Nights Magazine, Express Magazine, Focus Aruba, Island Temptations Magazine, Xclusivo Magazine, un representante di Aruba Tourism Authority y un representante di City Hall Doral Florida.
E seleccion di potret aki lo wordo exponi durante e Feria di Arte y e dos ganadornan, un di cada categoria, lo wordo selecta p’e bishitantenan di e feria atraves di un sistema di voto digital. E dos potretnan ganador lo wordo transporta pa Florida y lo wordo exponi y poni na benta den e prestigioso edificio di City Hall Doral, Florida pa un temporada di un aña.
Naturalmente, e Feria di Arte no lo ta completo sin e “street performances” den e cayanan di San Nicolas.
Manera aña pasa, tur bailarin, musico, cantante, poeta, actor y tur artista cu di un of otro manera ta desea di duna un presentacion durante e tres dianan di e feria, ta invita pa registra atrabes di e website www.arubaartfair.com p’asina hunto nos engrandece e evento cultural aki.
Calling all artists:
Aruba Art Fair ta extende e invitacion na tur artesano y artistanan local, cu no a logra registra ainda, pa haci esaki mas pronto cu ta posibel. Performing artists tambe ta wordo yama pa participa y inscribi.
Especialmente p’e competencia di Fotografia y esnan cu ta participa den e Fasiion meets Arts, na unda tur ta uni pa haci un mundo di fantasia y moda.
Pa mas informacion con pa inscribi, participa of simplemente ta parti di Aruba Art Fair, bishita nos website www.arubaartfair.com


c: text/html

text:
Kico Por Yuda Nos Keda Moralmente Limpi?
“Limpia boso man, ... y purifica boso curason.” —SANT. 4:8.
1. Kico mundo ta pensa di pureza moral?
PUREZA moral a bay for di moda. Hopi hende ta pensa cu homosexualidad y relacion sexual entre hende cu no ta casa cu otro ta cosnan normal. Hasta den propaganda y den e mundo di entretenimento nan ta presenta esakinan como un estilo di bida aceptabel. (Sal. 12:8) Inmoralidad a plama asina tanto cu ta parce cu ta imposibel pa nos hiba un bida decente. Si bo a yega di pensa asina, no desanima. Cu yudansa di Jehova, nos por keda moralmente limpi, of decente, den un mundo inmoral.—Lesa 1 Tesalonicensenan 4:3-5.
2, 3. (a) Dicon ta asina importante pa lucha contra mal deseo? (b) Kico nos lo trata den e articulo aki?
2 E prome cos cu nos mester compronde ta cu pa hiba un bida moralmente limpi, nos mester rechasa deseonan inmoral. Dicon? Pasobra nan ta manera as cu ta atrae pisca na un anzue. Debi cu nos ta imperfecto, inmoralidad por ta hopi atractivo. Si nos no rechasa pensamento inmoral y mal deseo di biaha, nan por bira asina fuerte cu nos no ta logra resisti nan. E ora ey, hasta un sirbidor di Jehova lo por actua riba su mal deseo y comete inmoralidad asina cu un oportunidad presenta. Manera Bijbel ta bisa: “Ora nutri e deseo, e ta duna luz na pica.”—Lesa Santiago 1:14, 15.
3 Lo bo keda sorprendi con lihe un deseo por crece y pone bo comete un pica serio. Pero ta un alivio pa sa cu si nos actua mesora y no laga mal deseo saca raiz den nos curason, nos por evita no solamente e pica di inmoralidad, sino tambe su consecuencianan amargo. (Gal. 5:16) Den e articulo aki nos lo bay trata tres cos cu por yuda nos den e lucha contra mal deseo: nos amistad cu Jehova, e consehonan di Bijbel y e yudansa di rumannan maduro den congregacion.
“HALA CERCA DIOS”
4. Dicon ta importante pa nos hala cerca Jehova?
4 Pa nos haya proteccion, nos tin cu hala cerca Dios. Y Bijbel ta bisa tur hende cu kier hala cerca dje: “Limpia boso man, ... y purifica boso curason.” (Sant. 4:8) Ora nos ta balora nos amistad cu Jehova, nos ta haci nos best pa tur nos accionnan y hasta nos pensamentonan agrad’e. Nos ta purba di tene nos curason limpi door di ocupa nos mente cu pensamentonan puro, decente y digno. (Sal. 24:3, 4; 51:6; Flp. 4:8) Jehova ta compronde cu nos ta imperfecto y cu nos ta inclina na sinti deseonan cu no ta bon. Pero nos tambe mester compronde cu Jehova ta sinti duele cada biaha cu nos laga pensamentonan inmoral drenta nos mente sin cu nos ta haci nada pa rechasa nan. (Gen. 6:5, 6) Si nos medita riba esaki, nos lo bira mas determina pa tene nos pensamentonan limpi.
5, 6. Con oracion por yuda nos lucha contra deseonan inmoral?
5 Jehova lo duna nos e yudansa necesario pa lucha contra pensamentonan inmoral si nos keda pidie yuda nos. Pa medio di oracion nos ta hala cerca dje y e, na su turno, tambe ta hala cerca nos. Lo e duna nos su spirito santo na abundancia pa duna nos e forsa pa resisti pensamentonan inmoral y asina keda limpi. Pues, bisa Jehova cu bo kier pa e meditacion di bo curason, esta, bo pensamentonan, agrad’e. (Sal. 19:14) Nos por pidie humildemente pa samina nos y yuda nos mira si nos tin cualkier “caminda di maldad”—cualkier deseo robes of pensamento incorecto —cu lo por hiba nos na pica. (Sal. 139:23, 24) Nos ta pidi Jehova continuamente pa yuda nos keda firme ora nos haya nos cu tentacion?—Mat. 6:13.
6 Tin biaha, nos crianza of conducta di pasado ta pone cu nos ta sinti nos mes atrai na cosnan cu Jehova ta condena. Hasta ora esey ta e caso, Dios por yuda nos haci e cambionan necesario pa asina nos por haci loke ta agrad’e. Tuma, por ehempel, Rey David. Despues cu el a comete adulterio cu Betsabe, el a roga Jehova: “Crea den mi un curason limpi, ... y renoba un spirito recto den mi.” (Sal. 51:10, 12) Aunke e deseo pa comete inmoralidad ta masha fuerte, Jehova por haci nos deseo pa obedec’e hasta mas fuerte cu mal deseo. Aunke mal deseo por ta hancra den nos curason y nos tin hopi problema pa tene nos pensamentonan limpi, Jehova por yuda nos obedece su mandamentonan y hiba un bida limpi. E por yuda nos domina pensamentonan impuro.—Sal. 119:133.
“CUMPLI CU E PALABRA”
7. Con Bijbel por proteha nos contra mal deseo?
7 Un di e maneranan cu Jehova ta contesta nos oracionnan ta pa medio di su Palabra. E sabiduria di Bijbel ta “na prome luga puro.” (Sant. 3:17) Si nos ta lesa e Palabra di Dios tur dia y ta medita riba loke nos ta lesa, esey lo yuda nos proteha nos mente contra pensamentonan inmoral. (Sal. 19:7, 11; 119:9, 11) Ademas, den Bijbel nos ta haya ehempel- y consehonan util cu por yuda nos pa no entrega na mal deseo.
8, 9. (a) Kico a hiba un mucha homber na peca cu un muher inmoral? (b) Den ki situacionnan nos por aplica e spiertamento di Proverbionan capitulo 7?
8 Proverbionan 5:8 ta bisa: “Tene bo caminda leu for di [e muher inmoral], y no yega cerca di su porta di cas.” Un hende cu no ta haci caso di e conseho ey ta core peliger grandi, manera Proverbionan capitulo 7 ta mustra. Eynan nos ta lesa di un mucha homber cu a bay dal un keiro banda di e cas di un muher inmoral. Tabata birando anochi. E muher, cu kisas tabata bisti na un manera provocativo, a acerca e hoben, gar’e tene, sunch’e y bis’e cosnan cu a lanta deseonan den dje cu e no a logra resisti y como resultado el a tene relacion cu e muher. Parce cu e hoben no a sali for di cas cu e intencion di comete inmoralidad. E no tabatin experencia y tabata falta comprondemento. Pero awor e tabatin cu biba cu e consecuencianan desastroso di su accion. Tabata mihor si el a keda leu for di e muher.—Prov. 7:6-27.
9 Algo similar lo por pasa cu nos? Por sosode cu nos ta actua cu falta di comprondemento y ta expone nos mes na situacionnan peligroso cu ta lanta deseonan incorecto den nos. Por ehempel, mas laat den anochi tin mas chens cu television ta presenta programanan cu no ta apropia pa cristian. Kico lo por pasa si nos ta sinta cambia canal djis pa wak kico tin na television? Ademas, ta peligroso pa click riba link di Internet cu nos no sa na cua website nan ta bay y pa bishita chat room of website cu tin propaganda pa wak pornografia of cu ta ofrece servicionan sexual. Cada bes cu nos bay riba websitenan asina, diripiente nos por haya nos cu cosnan inmoral. Lo no ta mas dificil e ora ey pa nos keda moralmente limpi?
10. Dicon flirtmento ta peligroso? (Wak e prome plachi.)
10 Bijbel ta duna nos conseho tambe tocante e manera pa trata cu e sexo opuesto. (Lesa 1 Timoteo 5:2.) E texto ey ta mustra bon cla cu flirtmento no ta bon. Tin hende ta pensa cu no tin nada malo si nan ta flirt cu mirada, gesto of body language, ya cu no tin ningun contacto fisico. Pero cristiannan ta duna atencion romantico solamente na nan casa of na e persona cu nan lo kier casa cu ne. Ora dos hende ta flirt cu otro, nan por cuminsa haya pensamentonan impuro cu por hiba na pica sexual serio. No balota e peliger ey. El a pasa cu hopi hende caba.
11. Ki bon ehempel Jozef a laga pa nos?
11 Jozef a laga un bon ehempel pa nos. Ora e casa di su doño, Potifar, a purba di seducie, el a rechas’e. Pero e muher no a stop. Tur dia e tabata pidi Jozef “pa ta cerca dje.” (Gen. 39:7, 8, 10) Segun un analista di Bijbel, ta comosifuera e muher a invita Jozef pa nan pasa un rato hunto nan dos so, cu e speransa cu Jozef lo a tuma e iniciativa pa bay mas leu. Pero Jozef tabata determina pa no duna e muher e impresion cu e tabata gusta e invitacion ey. E no a flirt cu e muher, y el a nenga di reacciona riba e flirtmento di e muher; asina el a evita cu mal deseo a crece den su curason. Finalmente, ora e casa di Potifar a purba di oblig’e pa tene relacion cu ne, Jozef no a dun’e ni un chens. El “a laga su paña den man di e muher y a huy, y a sali bay pafo.”—Gen. 39:12.
12. Dicon nos sa cu loke nos ta wak por afecta nos curason?
12 Bijbel ta spierta nos tambe cu nos wowo por afecta nos curason y crea mal deseo sexual. Hesus a bisa: “Ken cu sigui wak un muher cu pasion, ya caba a comete adulterio cu ne den su curason.” (Mat. 5:28) Corda cu ta esey ta loke a pasa cu Rey David: “For di riba dak el a mira un muher ta baña.” (2 Sam. 11:2) Na e momento ey e mester a bira su cara y pensa riba otro cos, pero e no a haci esey. Esaki a pon’e cuminsa desea e muher di un otro homber, y el a comete adulterio cu ne.
13. (a) Dicon nos mester cera un pacto cu nos wowonan? (b) Kico e pacto ey ta encera?
13 Si nos kier rechasa fantasianan inmoral, nos tin cu “cera un [pacto] cu [nos] wowonan”, manera Job a haci. (Job 31:1, 7, 9) Na moda di papia, nos ta palabra seriamente cu nos mes cu nos lo no permiti nos wowonan wak otro hende cu intencionnan inmoral. Esaki kiermen cu nos lo kita nos bista di biaha si nos mira un plachi sensual of erotico riba computer, borchi di propaganda, portada di revista of cualkier otro caminda.
14. Kico nos mester haci pa nos keda moralmente limpi?
14 Kico si bo ta sinti cu den bo lucha contra mal deseo bo tin cu traha riba algun aspecto di loke nos a caba di trata? Wel, tuma accion mesora. Pone e conseho di e Palabra di Dios na practica; asina bo ta evita di comete pica y lo bo por keda puro.—Lesa Santiago 1:21-25.
“YAMA E ANCIANONAN”
15. Dicon ta importante pa nos pidi yudansa si nos tin problema den nos lucha contra mal deseo?
15 Kico si nos tin problema pa resisti mal deseonan sexual? No lubida cu nos tin rumannan maduro y capaz cu gustosamente lo yuda nos. Claro cu no ta facil pa papia tocante un asunto asina personal, pero si bo tuma un curashi y desahoga bo cerca un ruman maduro, lo e por yuda bo descubri peligernan cu kisas bo no a ripara prome. Kisas bo tin e tendencia di minimisa bo problema of hustifica bo accionnan. (Prov. 18:1; Heb. 3:12, 13) E ruman lo por yuda bo corigi e inclinacion ey. Esaki lo permiti bo haci e cambionan necesario pa bo no perde e aprobacion di Jehova.
16, 17. (a) Con e ancianonan por yuda hende cu tin problema pa resisti mal deseo? Duna un ehempel. (b) Dicon ta importante pa rumannan cu ta wak pornografia pidi yudansa di biaha?
16 E ancianonan den nos congregacion ta esnan mihor cualifica pa yuda nos. (Lesa Santiago 5:13-15.) Un hoben di Brazil tabatin hopi aña ta lucha contra mal deseo. El a conta: “Mi tabata sa cu Jehova no tabata gusta mi pensamentonan, pero mi tabatin hopi berguensa di conta un hende.” Afortunadamente, un anciano a realisa cu e hoben tabatin mester di yudansa y a anim’e pa laga e ancianonan yud’e. Cu ki resultado? E hoben a bisa: “E ancianonan tabata hopi cariñoso y comprensivo cu mi. Esey a sorprende mi, pasobra mi tabata sinti cu mi no a merece un trato asina. Nan a scucha mi cu atencion. Nan a uza Bijbel pa corda mi cu Jehova ta stima mi, y nan a haci oracion cu mi. Tur esey a yuda mi acepta e conseho cu nan a duna mi for di Bijbel.” Añanan despues, e hoben aki a haci bon progreso spiritual, y el a comenta: “Awor mi sa cu ta mihor bo busca yudansa en bes di lucha bo so contra mal deseo.”
17 Ta importante pa pidi yudansa specialmente si bo tin e custumber di wak pornografia. Mas bo tarda pa busca yudansa, mas grandi e chens ta bira cu mal deseo ta pone bo comete un pica cu ta haci daño na e hendenan rond di bo y susha e nomber di Jehova. Hopi ruman a pidi e ancianonan yuda nan y a acepta nan consehonan, ya cu nan kier a agrada Jehova y keda den e congregacion.—Sant. 1:15; Sal. 141:5; Heb. 12:5, 6.
NO ENTREGA!
18. Kico bo ta determina pa haci?
18 Jehova lo mester ta sintie hopi orguyoso di su sirbidornan, pasobra a pesar cu e mundo di Satanas ta bay di malo pa pio, nan si ta luchando duro pa rechasa mal pensamento y pa obedece Jehova su normanan moral halto. Pues, no entrega! Laga nos keda cerca di Jehova, y acepta e guia cu e ta duna nos pa medio di su Palabra y e congregacion cristian. Si nos keda moralmente limpi, nos lo sinti un gran paz y satisfaccion. (Sal. 119:5, 6) Y den futuro, despues cu Satanas ser elimina, nos lo tin e privilegio di biba pa semper den un mundo liber di su influencia inmoral.

robotstxt: allowed

filter: keep


text:
Diabierna anochi e campeonato di futbol Division Honor di Arubaanse Voetbal Bond (AVB) a continua cu e encuentro entre RCA y Britannia. Ambos ekipo a purba crea peliger por medio di nan delanteronan. Durante wega tabatin algun tiro riba gol pa ambos ekipo, pero sin mucho peliger. Britannia tabatin algun oportunidad clave pa habri e marcado, pero no a sa di probecha di esaki. Britannia a bay cu e victoria di 1-0 contra di RCA.
Ambos ekipo tabatin un marcacion basta estricto, cu a haci e wega basta fisico na cierto ocasion. Britannia tabata un tiki mas peligroso cu RCA, unda a crea algun oportunidad pa gol pero no a logra habri e marcado. Y asina tambe e prome mita a bay aden na 0-0.
Den e di dos tempo RCA a crea un bon oportunidad den e prome minuut di wega, pero no a probecha di esaki. Na 48 minuut Britannia a crea un oportunidad clave di gol por medio di un tiro di skina pero no a sa di probecha di esaki. Na 51 minuut di wega Bergen di RCA a ricibi un carchi geel pa un infraccion agresivo riba e hungado Luis Estrada. Wega a continua y na 56 minuut Gomez di RCA tabatin 1 contra 1, pero keeper Werleman a sa di tene e score na cero. Ni un minuut despues Diquon Ras ta dal e bala den tubo y asina tambe Britannia ta scapa. Na diferente ocasion Britannia tabata crea peliger, pero e barera di RCA no a rindi.
Na 60 minuut di wega Luis Estrada a ricibi un carchi geel pa un infraccion, mientras cu na 62 minuut Diqion Ras un biaha mas a haya un oportunidad pa habri e marcado, pero keeper Werleman a luci bon un bes mas. Britannia tabata crea peliger pa medio di e hungado Luis Estrada, kende a sa di trece e defensa di RCA cu centronan peligroso. Na 69 minuut e adicion di Hulanda, esta Godoy, a habri marcado pa e pumanan di Piedra Plat, ora cu keeper Marval no por a tene a bala y esaki a cay riba pia di e delantero cu a sa di probecha di esaki. Na 81 minuut Ronald Gomez a comete un infraccion contra Carlos Caro y pa cu esaki el a ricibi un carchi cora, mientras Caro a ricibi geel.
Despues di e carchi cora, Britannia a cuminsa bira mas peligroso den e parti defendi pa RCA. Apesar di e desbentaha, RCA a crea algun oportunidad pa empata e partido pero keeper Werleman tabatin un tremendo anochi. Y asina tambe Britannia a bay cu e 3 puntonan y yega 4 punto y RCA a keda cu su 6 punto.


text:
Durante di Dia di Prensa na Boneiru, representante di Reino Gilbert Isabella a introdusí iLanders. iLanders ta un inisiativa di Rijksdienst Carbisch Nederland pa motivá hóbennan i profeshonalnan ku un base Karibense pa biba i traha na Boneiru, Sint Eustatius i Saba. E Representantedi Reino gustosamente ke empeñá pa kombatí e asina yama ‘brain drain’ riba e islanan. Hóbennan i profeshonalnan ambisioso ku ta konosí ku e idioma i kultura lokal ta importante pa e progreso di Hulanda Karibense. iLanders ta ofresé un plataforma ku ta hinka nan den kontakto ku otro i RCN komo dunadó di trabou. Ta tene e grupo di enfoke na altura di e oportunidat i posibilidatnan na Boneiru, Sint Eustatius i Saba.
Parti di iLanders ta pa ofresé lugánan di stazje den RCN na studiantenan di e islanan, ku na e momentunan aki ta permanesé pafó di Hulanda Karibense. Studiantenan riba nivel di MBO, HBO i nivel universitario ta bon biní pa via di e stazje aki sera konosí ku e merkado laboral riba e islanan i pa traha riba nan nètwèrk profeshonal. Aparte di un kompensashon pa e stazje, e stazjèrnan di iLanders ta haña un teket ida i buèlta pa e islanan.
Interesadonan por tuma kontakto via info@rijksdienstcn.com, por wak riba www.ilanderscn.com òf por sigui iLanders via Linkedin òf Facebook.
iLanders, un oportunidat úniko pa hendenan úniko.


text:
“Di e diferente dia cu nos ta celebra den luna di maart aki na Aruba, 8 di maart ta uno special y cu mi ta contento di wak cu ta creciendo. Dia Internacional di Hende Muhe ta un fecha den cual e genero ta uni forsa y ingenio pa avansa den tur tereno necesario, mientras cu e otro mita di e poblacion mundial ta bira mas consciente di nan aporte general; y di e reconocemento y respet cu nan merece pa esaki. Como Minister di Asuntonan Social, Trabou y Hubentud, mi kier a felicita di e manera mas profundo y sincero, tur hende muhe di Aruba riba nan dia”, asina Minister Croes a cuminsa.
“E organisacion mundial cu ta celebra e dia aki a scoge como tema pa 2017, ‘Be Bold For Change.’ Curashi ta algo cu atrabes di historia, hende muhe a demostra di tin.
Na un nivel mas personal, mi por bisa cu mi ta yiu di un hende muhe cu a inculca den mi e balornan di ta miembro di un famia y di ta miembro di un comunidad. Mi ta ruman di dos hende muhe profesional cu ta duna mi tur di e ehempel di dedicacion y perseverancia; mi ta casa di un hende muhe cu a siña mi di e poder di amor incondicional; y mi tata di un yiu muhe cu ta yena mi curason di energia y speransa.
Esaki, adicional na e profesionalnan femenino cu ta forma parti di mi personal na Ministerio, di tur esnan cu ta lidera fundacionnan na Aruba y mi tin e placer di traha cu nan, di tur trahado y boluntarionan cu mi tin e placer di conoce; ta laga mi para keto y bolbe realisa pa di tantisimo biaha cu, en berdad, nos mundo ta uno hopi miho hende muhe ta riba dj’e.
A pesar di tur nan aporte balioso, e Foro Economico Mundial ta calcula cu desigualdad salarial no lo disparce te na aña 2186”, Minister Croes ta splica.
“Naturalmente, esey no ta un idea cu nos por biba cu ne. Mi ta apoya tur esfuerso haci rond mundo pa caba cu e situacion inhusto aki y, mas cu claro, na Aruba na prome luga. E tema di Nacionnan Uni pa Dia Internacional di Hende Muhe ta enfoca riba “Hende Muhe den un Mundo di Trabou cu ta Cambia: Planeta 50-50 pa 2010.” Globalisacion y inovacionnan tecnologico banda di cambio climatico y crisisnan economico y social ta entre e factornan, cu ta sigui transforma nos mundo di trabou. Nan ta ofrece tanto reto, como tambe oportunidadnan pa realisa e potencial economico di hende muhe den un miho futuro”, Minister Croes ta enfatisa.
“Estadistica global ta mustra cu awendia 61.5% di hende muhe tin un profesion di servicio, 13.5% ta labora den industria y 25% ta den e sector di agricultura. Pa loke ta trata hende muhe na un posicion di liderasgo, e ser femenino ta representa awendia 23% di asientonan den Parlamento di nan pais, pero apenas 4% di e CEO di e 500 companianan mas grandi na mundo.
Aunke e cifranan local por vari mas den un categoria, cu otro, nos tin hopi trabou pa haci ainda. Mi ta compromete mi mes na haci loke ta necesario pa Aruba, ademas di cumpli cu su meta di sostenibilidad den 2020, tambe nos por ta entre e prome paisnan na mundo pa elimina e desigualda di trabou y salarial den 2030”, Minister Paul Croes a duna di conoce.


text:
Recientemente a wordo honra como Embahador di Bon Boluntad pa e isla di Aruba sr. y sra. Klaas Bant – Baas cu ta regresando Aruba pa mas di 20 aña consecutivamente.
Sr. Klaas Bant tabata un docente na Colegio Arubano pa casi 4 aña pa mas cu 2 decada pasa y
despues a mantene un relacion hopi cera cu su isla adoptivo cu e ta stima.
Su yiu homber tambe a sigui e stapnan di su tata y a duna les na Colegio Aruba pa 20 aña caba y awor e nieto cu ta di tres generacion cu tambe yama Klaas ta cabando su studio y lo bin Aruba pa
duna les na Colegio Arubano.
Cu hopi placer sr. Ricardo Croes di Aruba Tourism Authority cu invitacion di sr. Clyde Harms cu a pone su cas disponibel, a honra sr. Klaas y sra. como Embahador di Bon Boluntad pa e isla di Aruba. Rib’e potretnan por aprecia sr. y sra. Klaas Bant – Baas y tambe sr. Clyde Harms hunto cu su distinguida sra. y tambe Lieneke Koopman.


text:
Diasabra ultimo e hungado aki Nickenson Paul di SV Dakota a sali rumbo pa Hulanda pa un try-out. Nickenson Paul a haya e oportunidad pa bay haci un try-out na Hulanda pa e potencial cu e hungado tin riba cancha. Despues cu Arubaanse Voetbal Bond a tuma Martin Koopman den servicio como Director Tecnico, su persona a haci diferente scouting riba diferente hungado di Aruba. Martin Koopman tin e meta pa manda futbolistanan Hulanda pa haci un try-out.
Por medio di e contactonan cu Martin Koopman tin personalmente cu RKC Waalwijk di eerste divisie, a bira posibel pa Nickenson Paul bay haci un try-out di 3 siman y asina mira kico ta e posibilidad pa e por haya un chens pa por drenta den e organisacion di RKC-Waalwijk.
Tur esakinan a bira posibel dor di AVB, kende a coopera cu e hungado aki pa e por yega Hulanda y regresa Aruba bek. AVB kier pa hungadonan hoben den futbol di Aruba sigui crece y ta buscando oportunidadnan pa manda hungadonan cu yen potencia den futbol pa haya oportunidad di haci try-outs.
RKC Waalwijk mes lo percura pa estadia y cuminda pa Nickenson Paul durante henter e periodo aki, pues no ta encera ningun gasto pa e hungado y ni AVB pa locual ta e parti aki. Asina aki por mira cu poco, poco AVB ta implementando diferente proyecto pa asina por duna nos hungadonan local un oportunidad pa por haci try-out cu e meta pa por haya un chens pa por drenta un organisacion na Hulanda y sigui crece den futbol. E hungadonan cu ta bay haci try-outs na Hulanda ta haya e oportunidad di siña mas tecnica den futbol y dia cu nan bin bek, nan tambe por siña otro hungadonan e tecnicanan aki.
Dialuna Nickenson Paul hunto cu e prome diesun hungadonan den e try-out a haya e oportunidad di mira wega di RKC Waalwijk contra Almere City, un wega cu a termina empata na 1-1. Nickenson Paul y e otro 11 hungado ta kedando den un internaat, unda cu tur dia nan ta train futbol y ta siñando mas tecnica pa asina bira miho den futbol. Nickenson Paul ta contento di por a bay haci e try-out y ta gradici AVB pe oportunidad grandi aki.


text:
Diadomingo anochi Central di Polis ta manda patruye na un adres na Alto Vista pa un caso di maltrato.
Na e sitio e oficialnan ta papia cu e victima di inicial T.T., kende ta declara cu rond di 5.30 di atardi, e tabata na e area di su negoshi “FishermanHut” hunto cu un grupo di amigo y familiar.
Tabata trata di un encuentro familiar hunto cu amigonan y nan tabata bebiendo soppi. Un primo di dje, di inicial ET, a puntre si e por cushina soppi p’e, pero a conteste cu na e momentonan ey e tabata un tiki druk y cu e no por haci e pisca.
E expresion ey tabata suficiente pa ET rabia y a cuminsa un discusion entre nan dos. Segun T. a sigui conta, su primo a dale un mokete pa cual el a cay na suela y a perde conocemento.
Despues di e sucedido aki TT a bisa cu el a dicidi di cera e negoshi y a dicidi di bay su cas pa evita mas problema.
Rond di 18:45 el a yega cas y a dicidi di bay cay di biaha riba cama. Su casa cu a yega mas laat a constata cu na su wowo robes tin un lesion grandi cu hopi sangramento. Su casa mesora a dicidi di yama Polis.
Patruya a bisa cu nan a constata cu enberdad e tin un lesion grandi na su wowo robez y e tabatin un bolobonchi na su cabes.
Mirando cu ambulance tabata hopi ocupa cu diferente otro asistencia, nan a dicidi di hibe hospital hunto cu su casa.
Nan a consehe cu e por pidi un declaracion medico cu cual e por bay entrega keho.


text:
Canada, como un di e destinacionnan cu a ser promovi pa Minister di Enseñansa, a bira hopi atractivo pa varios studiante di Aruba. Desde e prome presentacion di e diferente opcionnan, studiantenan a bira curioso y interesa den Merca y Canada pa sigi nan studio.
Loke tin cu remarca ta cu e sistema di entrega di fiansa den faceta desde Aruba, no ta cuadra cu e necesidadnan y e sistema di cobransa di e studiante na Canada.
Un studiante cu ta depende di gran parti di su fiansa, mester maneha su placa hopi bon pa cubri tur su gastonan.
E prome suma di placa cu e ta ricibi, cual ta un “startpakket”, ta di fls 15.000 na inicio di su fiansa. Esaki ta destina pa su gastonan di biahe, gastonan pa establece su mes y eventualmente pa paga e suma minimo exigi p’e sigura su lugar na scol.
E kamber mas barata riba campus, cual hopi lo opta p’e na comienso, ta di mas o menos CD$7.000 (dolar Canades) pa dos semester.
Por paga den dos parti, pues esaki por sali di e suma di e “startpakket”. Porcierto, prijs di kamber pafor di campus no ta mucho diferente.
Despues, SIN FECHA EXACTO, e studiante ta ricibi e prome “termijnuitbetaling”, esta fls 12.000 cual ta CD$ 8.900.
E suma aki ta destina pa paga entre otro buki, material, curso adicional y “tuition” di scol. Prijsnan di e diferente cursonan ta varia. Ta trata di mas o menos CD$12.000 (diesdos mil) pa aña escolar. Un studiante por paga den dos biaha si e ta desea.
Pues parti (of e suma completo) di su prome “termijnuitbetaling” por ser usa pa paga parti di su “tuition”, ya cu e suma no ta cubri e aña completo.
Aki ta unda e ahustacion mester bin.
Un studiante no ta ser dispensa pa paga dia e ta haya ta bon. E tin su ultimatum pa paga cu no ta te na november of december. E ta cuminsa scol na september y mester paga ora e cuminsa.
E mesun situacion ta surgi na momento cu e studiante mester paga e siguiente parti di su “tuition”, cual ta na mitar di luna di maart, mientras e lo ricibi e siguiente “termijnuitbetaling” na luna di augustus. Pues e studiante lo por cumpli cu e pago 4 pa 5 luna despues di su ultimo fecha pa pago.
Esaki absolutamente no ta logico.
Un studiante cu mayor cu por sostene financieramente no tin problema, pero esun cu ta depende di Arubalening, cual mi ta supone t’e mayoria y t’e motibo ey a haci un fiansa, si lo tin problema.
Mi ta kere cu e metanan di Arubalening ta entre otro pa yuda nos yiunan di tera den nan formacion y pa duna esnan cu tin e necesidad, un man financiero pa nan por logra nan estudio avansa. Si e studiante no tin mester di esaki, e lo no hinca su mes den e fiansa cu Arubalening ta ofrece.
Mi ta conciente cu Arubalening ta depende di Ministerio di Finansa pa cu e pagonan. Ta na su lugar pa tur esnan cu ta taki di Arubalening esta Directie Onderwijs, Ministerio di Enseñansa y Ministerio di Finansa, sinta hunto, evalua y adapta e sistema.


text:
Willemstad - Momentu ku minister di Hustisia mr. Nelson Navarro, den presensia di señor Regina di Brandweer i señor Balentien di Netherlands Antilles Import & Export, ta firma e kontrakt pa entrega di un ladderwagen pa Brandweer di Kòrsou.
Polis a hasi detenshon pa ladronisia.
Willemstad - Djaweps 26 mei 2016, alrededor 5or di mardugá, na altura di Emmabrug Tim di Mantenshon di Òrdu Públiko di Punda a detené e hòmber, S.R.I., nasé na Kòrsou di 48 aña di edat, ku nan a topa ta kana ku un kantidat di saku di eis ku un ratu promé el a hòrta for di un kiosko situá na Brionplein na unda el a kibra drenta.
Morto den tráfiko.
Willemstad - Djadumingu 29 di mei 2016, alrededor di 02.54 or di mardugá, Sentral di Polis a haña notifikashon di un aksidente di tráfiko ku a kaba di tuma lugá riba Sta. Rosaweg.
Búskeda di e hóben Nicole Lake.
Willemstad - Polis ta pidi búskeda di e hóben, Nicole Lake, di 16 aña di edat. E hóben aki djaweps 19 di mei 2016, alrededor di 8 or a hui for di “Justitieel Jeugd Inrichting Curacao (ántes G.O.G.).
Atrako i detenshon.
Willemstad - Djaweps 26 di mei 2016, alrededor di 01.00 or di mardugá, Sentral di Polis a dirigí un unidat polisial na un trùk di pan riba Caracasbaaiweg na altura di Lunapark pa un atrako ku a kaba di tuma lugá.
Aksidente di tráfiko ku morto.
Willemstad - Djadumingu 29 di mei 2016, alrededor di 14.38 or, Sentral di Polis a haña notifikashon di un aksidente di tráfiko ku a tuma lugá riba Kaminda Monica Kapel-Matheeuw.
Detenshon pa ladronisia.
Willemstad - Kontinuando ku un investigashon relashoná ku ladronisia di serbes ku a tuma lugá dia 18 di aprel 2016 na un agensia di serbes, polis a detené dos hòmber sospechoso.


text:
Willemstad - Dama- i kabayeronan, bon nochi,
Ta un bunita tradishon ku riba un di e promé dianan di un aña nobo nos ta bini huntu den hardin di palasio pa deseá otro bon aña i prosperidat pa e aña nos dilanti. E binimentu huntu akí ta enfatisá nos solidaridat i ta ofresé nos un bon oportunidat pa interkambiá idea tokante e susesonan di e aña tras di lomba i mira padilanti riba loke eventualmente ta na kaminda pa nos. Un aña nobo ta karga tambe propósitonan ambisioso. Ta asina ku abo ku mi ta bai hasi nos máksimo esfuerso, awor muchu mas ku den pasado… n’ t’asina?. Ta mi sinsero deseo pa tur boso bon propósitonan bira realidat den 2018.
Den sierto sentido 2017 tabata un aña di emoshon i literalmente un aña turbulento. Bon mirá, ta un aña ku tin bia ta trese serka mi sintimentu miksto. Na promé lugá konsekuensianan di e desaster di naturalesa ku fuertemente a afektá nos famia- i amigunan na Sint-Maarten, Saba i Sint Eustatius. E imágennan desastroso di e kasnan i e konfushon total di grupo grandi di hende ayariba, a laga profundo impreshon serka nos tur. Impreshonante ta por sierto e elastisidat di e hendenan na Islariba. Djis algun dia despues di e kalamidat hendenan a kuminsá duna tur ku tin di nan parti pa nan bolbe bini riba pia. Ta drechando e kaya- ku e kamindanan pa hende por trafiká atrobe, ta drechando e kasnan i pokopoko pakus- ku tiendanan ta kuminsá habri pa públiko atrobe. Mi tin gran atmirashon pa e posishon akí i mi ta konvensí ku pueblo di Islariba lo sali mas fuerte for di e eksperensia akí! Impreshonante ta ademas e yudansa ku a brinda i ku te ainda ta brindando e hendenan akí den nesesidat. Na Sehos a akohé pashèntnan for di Sint Maarten i muchanan di kua nan skolnan a keda 2
totalmente destruí, por a sigui bai skol aki serka nos. Anto no ta na Kòrsou so tabata asina. E solidaridat tangibel i visibel akí tabata fuertemente presente na tur parti di Reino.
Tin algun hende ku tin bia ta duda den e balor agregá di nos Reino, pero na momentonan asina mi ta sinti mi orguyoso ku nos ta forma huntu ún Reino!
Den sentido polítiko i atministrativo tambe tabatin momentonan turbulento tantu na Kòrsou komo na e otro partinan di Reino. Despues di elekshon di òktober 2016 nos órden públiko tabata seriamente na prueba. Sinembargo, mi no a soña ni pensa ni un momentu so ku lo tabata nesesario solisitá e funshon di garantia di Reino, pasobra - komo konsekuensia di e relashonnan polítiko - lo no por a garantisá ku elekshon di aprel 2017 lo a tuma lugá na debido òrdu.
Ta sumamente evidente ku no por bisa ku kos a kana di un forma atraktivo, pero afortunadamente tambe tin aspekto positivo den e historia akí. T’asina ku nos ta realisá ku semper tin un outoridat superior ku ta huzga nos manera di prosedé. Pa esei un kompas moral ta di importansia. Den e kuadro ei semper mi ta atmirá kon den tempu difísil hende ta lanta, superá nan mes i hasi loke ta korekto. Afortunadamente ta hopi hende a hasi asina, pero un di e hendenan ku ta meresé menshon spesial ta señor Kenneth Valpoort. El a organisá í guia un demonstrashon pasífiko ku e meta pa por a laga elekshon tuma lugá. E forma ku el a hasi esaki i defendé nos demokrasia i nos órden hurídiko, tabata ekstraordinario. El a sa di mobilisá ku e demonstrashon akí un ferviente deseo di pueblo. Mi ta spera sinseramente ku e asuntu ei finalmente a siña nos, tur e lèsnan importante riba e tereno di estado di derecho i demokrasia. En todo kaso e asuntu a resultá den un parlamento nobo, skohé demokrátikamente ku ta ekspresá huisio i deseo di votadónan.
Dama- i kabayeronan,
Entretantu nos tin un gabinete nobo ku fo’i ora e miembronan a sinta, nan a haña nan konfrontá ku retonan kompletamente individual. Ta retonan grandi i inkontabel ku nos ta haña nos konfrontá kuné. I ora mi bisa ‘nos’, mi ke men polítikonan, mandatarionan i outoridatnan. Ta nos tin di tuma e kontròl pa impulsá ekonomia, pa stòp delinkuensia, pa promové e koheshon sosial entre siudadanonan, pa proporshoná bon kuido i edukashon adekuá i por ehèmpel pèrkurá pa un klima di invershon ku ta inspirá konfiansa. Proyektonan importante i urgente pendiente pa start òf ku ya ta den progreso ta pidi un guia adekuado, un enfoke desisivo i un kooperashon efikas.
E megapir nobo por sirbi di ehèmpel. Despues ku finalmente hunta direktiva a tuma desishon pa konstruí e pir, realisashon di e obra akí a tuma lugá di un forma enérgiko i adekuadamente, loke a duna un resultado fantástiko! Ku e mes diligensia mester atendé proyektonan manera e refineria i e hòspital nobo. Un pronto finalisashon di e proyektonan akí ta brinda un base pa prosperidat ekonómiko i sosial, di moda ku tur siudadano di Kòrsou por kompartí progreso den nos pais.
Ke men trabou tin na kantidat i ta kuestion di fronta e reto akí na 2018 ku entusiasmo. Mi tin sigur di por konta ku aporte di henter pueblo di Kòrsou. Huntu nos ta djòin e lucha pa realisá nos metanan. E metanan ei mester ta ambisioso, sin ku nos ta pèrdè realidat fo’i bista. Mi tin tur konfiansa ku nos lo tin éksito den nos plannan i ku 2018 ta bai ta un aña magnífiko pa nos presioso isla.
Ta mi plaser bati glas ku boso. Tambe na nòmber di mi esposo Herman mi ta deseá abo ku bo famia un aña nobo felis, salú i próspero!
Salú! Gelukkig Nieuwjaar! Feliz año nuevo! Bonne année! Feliz Ano Novo! Bon añaaa!


text:
Cu 106 voto, Asamblea Nacional di Venezuela a declara dialuna cu Nicolas Maduro a bandona e cargo di e presidente di Republica Bolivariana de Venezuela. Tribunal Supremo, mediante un comunicado di prensa, a recorda e Asamblea cu e poder Legislativo no tin facultad pa destitui e hefe di Estado.Den e votacion tabata tin 106 voto na fabor y dos abstencion.
E declaracion pa oposicion no ta implica un abandono fisico, sino un incumplimento di debernan constitucional. Pa oficialismo esaki no tin ningun validez, ya cu e actual hunta di Directiva di Asamblea a wordo huramenta bou di un situacion di rebeldia.
Abogado Pedro Afonso del Pino, a señala cu e abandono di cargo tin di haber cu e ausencia fisico y abandono formal di e funcionnan.
Segun loke ta permiti constitucionalmente, Asamblea Nacional di Venezuela por eherce funcionnan di control riba gobierno y di administracion publico. Sinembargo, e medida aki no lo conduci na destitucion di e presidente, manera a sosode na Brazil cu Dilma Roussef. Esaki ta un sancion di caracter politico.
E Tribunal Supremo di Justicia a pronuncia dialuna riba e tema aki, haciendo uzo di e contenido di e sentencia N° 948 di e Sala Constitucional di dia 15 di November, 2016 cu segun articulo 336 constitucional y na su hurisprudencia, “diputadonan di Asamblea Nacional mester abstene nan mes di sigui cu e procedura di decalara responsabilidad politico contra di e Presidente di e Republica, y definitivamente , mester abstene nan mes di dicta cualkier tipo di acto cu ta na margen di nan obligacionnan constitucional”.
E Tribunal a bisa tambe cu e diputadonan no por convoca y realisa actonan cu ta altera e orden publico, di instiga contra di autoridad y podernan publico, como tambe actuacionann cu ta na margen di e derechonan constitucional y di orden huridico.
E Asamblea dialuna a vota tambe pa hef op e nombracion di tres diputado pa Amazonas , kende nan nombracion a wordo impugna door di e Tribunal Supremo di Justicia y pa cual e Asamblea Nacional a wordo declara den rebeldia.
Asamblea Nacional di Venezuela a declara cu Nicolas Maduro den abandono di e cargo di presidente di Venezuela
Cu 106 voto, Asamblea Nacional di Venezuela a declara dialuna cu Nicolas Maduro a bandona e cargo di e presidente di Republica Bolivariana de Venezuela. Tribunal Supremo, mediante un comunicado di prensa, a recorda e Asamblea cu e poder Legislativo no tin facultad pa destitui e hefe di Estado.Den e votacion tabata tin 106 voto na fabor y dos abstencion.


text:
Jackie Bernabela
Jackie Bernabela a nace na Aruba. Actualmente e ta biba na Boneiro. Jackie ta directora di fundacion BONAI (Bonaire Archaeological Institute). E tin dos ruman homber Rene y Humphrey cu si ta biba na Aruba. Su tata tabata Presidente di Club Boneriano na San Nicolas pa varios aña y nan a lanta den bario di Brazil.
Jackie a sigui su estudio na Hogeschool voor de Kunsten na Hulanda despues di a traha como stewardess na ALM. Ademas di skirbi poesia, dirigi y skirbi varios obranan teatral, Jackie ta gusta actua. El a yega di actua den obranan di teatro, film i opera den exterior.
Jackie a traha como maestra di scol como profesora di Arte Dramatika na scolnan na Hulanda pero tambe na Boneiro na UNA (Universidad di Corsou) cu tin un dependance na Boneiro. Pa promove lesamento na hulandes, ingles y papiamentu serca muchanan Jackie gusta conta cuenta. Ora e kaba conta su storianan, e muchanan mester por aktua presis manera con Jackie a cont’é. Pa su presentacionnan di siman di buki pa mucha e sa bai Sint Maarten, Saba, Corsou, Boneiro y tambe Aruba.


text:
Montana
Montana (State of Montana) ta un di e sinkuenta (50) estadonan di e pais Estadonan Uni di Merka , i tin un populashon di 967,440. E kapital di Montana ta Helena. E parti wést di e estado ta kubri dòr di varios kadena montañosa ku ta duna e estado aki su nomber dirigi for di e nomber spaño pa sero montaña.
Montana tin varios nomber, mayoria di nan inofficial. Por ehempel "The Treasure State"(pap.estado di tesoro) anto "Big Sky Country,"(pap.:pais ku shelu grandi). Tambe e tin varios slogan inkluendo "Land of the Shining Mountains,"(pap.terra di serunan brillante) anto mas recien, "The Last Best Place."(e delaster luga mihó. E estado ta e di 4 mas grandi den superficio i e di 44 den poblashon. P'esei e tin e di 3 desidat mas chikitu na estadonan Uni. Su ekonomia ta basá primeramente riba kuido di bestia, plantashon di trigo, crudo anto karbón den oeste i palú, turismo anto eskevashon di piedra na parti wést. Millones di turista pa aña ta bishita e parkenan di glacier national park i [[Yellowstone national park. Ku ta trese hopi turismo na e estado.
Geografia[editá | editá fuente]
Ku un area di tera di 381,087 km kuadrado, e estado ta e di 4 mas grandi den estadonan uni despues di Alaska,Teksas i California. E estado ta gréns na e pais di Canada na nort na parti oeste e ta gréns e estadonan di North dakota anto South Dakota, na parti suit Wyoming i parti suitwést ta keda e estado di Idaho
E topografia di e estado ta hopi defersika, e ta di splits den 3 region, parti west i parti oeste. Montana ta konose pa su seronan den e region west ku ta pertenesé na e kadena montañosa di Rocky Mountians. Ongeveer 60% di e estado ta plat. Billings ta e stat mas grandi di Montana.
Flora[editá | editá fuente]
Vegetasion di e estado ta inklui varios mata konifra. Mondi ta kubri ongeveer 25% di e estado su superficie
Billings ta e stat mas grandi di Montana.


text:
E hisamento aparentemente imparabel di bitcoin a caba di ricibi un impulso nobo. E criptomoneda a extende su hisamento na un record di $2.690 diahuebs, cu loke esaki a bin ta acumula pa e aña aki, a acumula un aumento di 182%, despues di un acuerdo pa mehora e velocidad di procesamento di e transaccionnan.
Prome di e pacto, cu a keda revela diamars, e moneda digital a enfrenta un atraso den transaccionnan debi na un limite den e cantida di dato cu e blockchain di bitcoin por procesa. E desacuerdonan riba e solucion corecto a contribui na e temornan cu e activi digital lo a dividi den dos.
E siman aki, Barry Silbert, fundador di Digital Currency Group, a publica un pacto firma pa mas di 50 empresa pa aumenta e tamaño di e blokenan y activa Segregated Witness, un forma nobo di verifica e transaccionnan.
“E ta bastante significativo pone esaki den marcha, tin un consenso y avansa cu un solucion,” Ryan Rabaglia, operador principal di Octagon Strategy Ltd., un compania di negociacion di monedanan digital na Hong Kong, a bisa. “Semper e tabata riba un segundo plano manera algo cu por potencialmente afecta e crecemento di bitcoin.”
Si ta bon e signatarionan ta representa 83% di e capacidad di procesamento di bitcoin, hopi acuerdo similar a fracasa den pasado, incluyendo uno cu ta supone cu lo a wordo activa na Juli di e aña aki.
Fuente: www.elespectador.com
Bitcoin ta subi cu un record di $2.690
E hisamento aparentemente imparabel di bitcoin a caba di ricibi un impulso nobo. E criptomoneda a extende su hisamento na un record di $2.690 diahuebs, cu loke esaki a bin ta acumula pa e aña aki, a acumula un aumento di 182%, despues di un acuerdo pa mehora e velocidad di procesamento di e transaccionnan.


text:
Awe mainta, tabatin un ceremonia solemne den sala di Parlamento, unda den presencia di Gobernador, Alfonso Boekhoudt a tuma lugar huramentacion di 21 Parlamentario.
Di e 21 Parlamentarionan aki, sigur 7 ta drenta Parlamento pa prome biaha y nan ta e.o. Ricardo Croes (RED), Daphne Lejuez (MEP), Rocco Tjon (MEP), Hendrik Tevreden (MEP) Robert Candelario (AVP), Michael Lampe (AVP), Richard Arends (MEP).
Pa hopi ta un experiencia completamente nobo. Ta di spera cu Aruba lo haya un Parlamento cu ta cumpli cu deseo di pueblo. Por mira tambe, cambio den unda di sinta. Despues di 8 aña AVP den Gobierno, awor lo cambia nan lugar di sinta, esta lo bay sinta n’e banda drechi.
E partidonan di coalicion lo sinta n’e banda robez, unda lo mira fraccion nan di MEP, RED y POR.
Un di e prome reunionnan di e actual Parlamento lo ta e.o. instalacion di e diferente comisionnan, y ta interesante pa mira con e constelacion lo bira.
AVP t’e unico fraccion cu ya apunta nan lider di fraccion, cu a keda den persona di Marlon Sneek. Partido RED, lo tin su unico miembro como su lider di fraccion, esta Richardo Croes, mientras ta keda pendiente di parti di MEP, kende nan lo apunta lo bira proximo lider di fraccion.
Parlamento di Aruba ta un combinacion di experticio, si mira cu tin miembro cu tin algun aña caba den Parlamento, aunke algun di nan lo move pa bira miembro di proximo Conseho di Minister, cu ainda falta di huramenta.


text:
Carnaval, John Baselmans
Normalmente prome di september pa dekadanan kaba ta un fecha kaminda ta selebra dia di prensa. E fishi kaminda bo ta buska, kola, plama informashon. E fishi kaminda periodistanan tin ku skibi, papia, filma e berdat pa su publiko. Un dia speshal ku delastu anjanan su nifikashon i reflekshon pa e distribushon di e berdatnan di nos sosiedat a dirti i bira un aventura komersial kaminda plaka, poder i politika ta determina ki sorto di kalidat di media e pueblo ta hanja.
E anja aki dia di prensa, un novum a mira lus di dia ora ku Curaçao Media Organization (CMO) a disidi pa skuif e selebrashon di 1 di september na 7 di september pa motibu ku net e wikent di 30, 31 di ougustus Curaçao North Sea Jazz Festival lo a stroba e miembronan di prensa pa asisti e sigiente djadumingu 1 di september.
Un selebrashon sosial deportivo Vigilante ta meldu: “Miembronan di prensa lo partisipá na diferente enkuentro deportivo manera basketbòl, dominó, vòlibòl, futbòl, Airsoft, bulamentu den saku i landamentu. E parti sosial lo konsistí di entre otro karoake pa premio, kompetensia di ‘cupcake’, zumba, siña makiyahe.
E selebrashon di Dia di Prensa ta sera anochi ku un sena, kontamentu di chiste i animashon musikal. Lo tin diferente premio manera entre otro baiskel, biahe, estadia den hotèl, komementu den restorant. E premio grandi e aña aki tambe ta un outo: un Chevrolet Sonic 2013 ku AutoCity ta pone disponibel.
E dia sosial deportivo pa trahadónan den prensa ta tuma lugá na Rust & Burgh for di 12’or di mèrdia te ku 12’or di anochi.”
Yves Cooper e uniko reportero/periodista ku tabata den media kontinuamente sakando su frustrashon riba e kalidat abou di prensa a demonstra ku for di un legion di miembronan di prensa un persona so tin e fakultat, e moral pa kwestiona, kritika e rol mediokre ku prensa ta hunga na Korsou. E linja kora den su analise konosiendo e aparato mediatiko pa 13 anja tabata ku: “Prensa ta e okashonado di problema mas grandi”. Sensashon ta e plato favorito ku donjonan di media ta sirbi nan publiko. Donjonan di media di kwa mayoria a kuminsa den e ramo aki pa motibunan komersial i no ta interesa pa eleva konsenshi, karakter di un pueblo via nan plataforma di media na prome luga.
Konklushon ku por keda saka –despues di mira niun debate na tv, radio, niun artikulo den korant– ta ku ‘99%’ den e mundu di prensa no ta sinti e nesesidat pa reforma nan area di profeshon na un manera ku lo yuda nan mes i e pueblo en general. Prueba di esaki ta ku karaoke i ganamentu di un outo ta bal mas selebrando nan Dia di Prensa ku diskushonnan riba e nivel di nos media i kon e por keda restruktura via poder popular demokratiko. Probablemente e raisnan di miedu ta duru pega den e trupa di periodistanan, reporteronan ku nan no ta wori ku nan salario ta abou, e chens pa studia no tei, kondishonnan laboral ta laga hopi di desea.
Transparency International ku a hanja e enkargo di e eks gabinete Schotte pa investiga e grado di integridat den nan komunikado di prensa a saka un pida riba prensa tambe ku te dia di awe a bai den e lachi famoso di olvido: “E estudio ta ilustrá hopi prekupashon pa sierto sektor ku lo mester promové integridat. Un ehèmpel di esaki ta e medionan di komunikashon. Miéntras ku e kuadro legal ta suministrá un ambiente favorabel pa desaroyá medionan masha diversifiká, realidat ta ku tin un skarsedat di periodista bon entrená, spesialmente periodistanan pa hasi trabou investigativo. Tin be kontenido di relatonan den medionan di komunikashon ta influensiá pa e echo ku hopi medionan di komunikashon ta dependé grandemente di finansiadó privá i di e merkado di aviso pa nan entradanan. Kondishonnan pa garantisá integridat di e empleadonan di medionan di komunikashon ta skars. Esaki ta mina e posishon independiente i responsabilisashon di e medionan di komunikashon.”
Tanten nos lidernan i donjonan di media no ke debati, diskuti e problematikanan ku ta stroba prensa pa desaroya na un nivel mas haltu e mundu di komunikashon sosial lo keda un kanser ku ta kome mente di hende.
Amigoe i Antilliaans Dagblad ku semper ta respira ku un aire di arogansia periodistiko te ainda no por a asumi e responsabilidat i kuminsa un dialogo kritiko ku nan partnernan den media pa bin ku solushonnan konkreto pa mehora e estado mediokre. Tesei ta e pampel ku media na ulandes mester hunga si nan sigi insisti ku nan si ta praktika periodismo responsabel. E ta konta tambe pa Z86 ku na radio a pretende ku nan te miho den difushon radial pa responsabilisa nan koleganan den media riba FM. Tin un skondementu pa tene bo mes bro ku sisnan responsabel. Komentario riba politika i tur otro sorto di kos den nos komunidat pero nan koleganan i nan mes semper ta hanja un skapatorio.
E fantasia ku por a kuminsa un pais nobo 10-10-10 sin restruktura e prensa putri bjeew ta bibu bibu ainda. Un prensa debil ta krea un pueblo ku ta depende di dje den mesun malchi debil, pensando debil, aktuando debil.
+
+
+
+
+
+
+
-> Stanley Ignacio i Lilo Sulvaran ta hanja ku 8 korant, 28 radio no ta di mas. Tin un merkado pa tur hende.
Un vishon di plaka riba prinsipio di periodismo?
-> Nos prensa sa e diferensia entre informashon, notisia i redu?
-> Telecuracao ku su direktor nobo (sr. Oehlers) ku den pasado tabata asina kritiko riba prensa no por organisa un debate riba Dia di Prensa? Podise e Jazz festival a dol kos na tv tambe?
-> CBA ku su direktor Germaine Hart-De Jongh no por a organisa un foro di diskushon riba Dia di prensa ku tur donjonan di media?
-> Kwantu sensura tin na Korsou eherse pa periodistanan mes?
-> Niun editorial di niun korant riba Dia di Prensa?
-> Prensa ta konfirmando nan mes ku interesnan finansiero tin nan choka, difikultando nan trabao pa bisa e berdat pio ku un diktatura gobernamental?
-> Stanley Ignacio presidente di CMO a bisa ku tin entre 4 pa 10 periodista ku karakter koruptivo. Kiko lo bai pasa ku nan? 4 pa 10 periodista korupto por keda traha ganja un pueblo numa?


text:
Esaki ta un concepto o idea cu Hugo Chaves a lanza pa gana e adhesion di su seguidornan, primintiendo nan un estado utopico pa e siglo cu ta bin, y cu durante cual tur miembro di ‘sociedad’ lo ta riba un nivel igual di prosperidad. Como homber inteligente e tabata sa masha bon cu e idea tabata solamente un idea, cu e no lo por a realiza ni sikiera a medias, pasobra e mester tabata consciente cu su peor enemigo y mayor contrincante pa e logro ey ta e naturaleza humano mes.
Den su forma mas simple, socialismo ta un concepto filosofico cu ta pretende cu tur e medionan di produccion, y tur e produccion di un pais ta pertenece na su sociedad, o sea na a e totalidad di su habitantenan, sea cual fuera nan capacidad productor o nan contribucion na e logro di dje. E ta un eror di pensamento grave, pasobra te ainda no a existi y no por existi tampoco un sociedad, o conhunto di hende, cu tin un capacidad igual di produccion o di inteligencia entre tur su miembronan. Naturaleza no a crea y no por crea tampoco un paridad semehante entre sernan humano di diverso origen, raza, religion, preparacion y intelecto.
Pesey socialismo manera cu e ta ser practica na diferente parti di mundo no ta cumpli cu e promesa cu e ta encera, o sea e creacion di un prosperidad comun pa tur hende. E ta un ficcion politico usa pa e demagogonan cu kier seguidornan cu ta kere ciegamente den e proposicion ficticio di esun(nan) cu ta propague. E lidernan mes no ta kere den nan definicion o concepto di igualdad, sino cu loke nan ta busca ta e votonan y e lealtad di esnan cu no sa mihor y ta kere den loke e lidernan ta bisa sin cuestionamento. Faltando e capacidad analitico pa analiza pa nan mes e mentira envolvi den un promesa asina, tur loke ta keda nan ta kere loke e lidernan ta propaga y sigui ciegamente nan tras.
Na Rusia, por ehemplo, nunca socialismo a funciona pasobra despues di e revolucion popular loke a sosode ta cu pobreza a generaliza, no rikeza. E pueblo a keda mes pober y sin e posibilidad di mehoracion. Na Cuba e mesun cos a sosode; despues di Batista y cu e yegada di Fidel, e pueblo no a bira mas rico ni mas comodo, sino cu su situacion a keda mescos y a bin un generalizacion di pobreza o necesidad o con otro cu bo kier yame. Na Venezuela, un pais super-rico, e proposicion di Chavez a termina pa generaliza e necesidadnan di e Pueblo. E no a crea e rikeza cu e concepto basico di socialismo ta ofrece. Un barido di caya no por ta nunca riba e mesun nivel di un ehecutivo di un industria, pesey e diferencia social a keda mes grandi o a bira hasta mas grandi.
Pesey Pueblo mester keda cu su pianan bon planta na suela, y kere den loke ta posible, no loke e politiconan ta ofrece como remedi utopico. Nos tin e suerte cu nos Pueblo no ta kere den cualke lokera, sino cu e ta bon al tanto kico ta posible y kico no. Aki, mescos cu na tur otro partinan di mundo, naturaleza a crea su diferencianan entre e sernan humano cu ta habita nos isla, y ta a base di e diferencianan ey nos a siña biba den un sociedad di respet mutuo.


text:
Sabana Liber – Diadomingo merdia polis ta detene e dos cabayeronan aki. Nan lo tawata den un auto cu a hit and run un rato prome.
Segun informacion, despues cu e auto cu nan tawata den dje a dal tras di un KIA Sportage ambos a baha for di e auto, cu ta aparentemente un BMW, caminda manera a wordo bisa caba ela dal y move di e sitio.
Polis cu a haya informacion cu nan dos lo a baha di e auto cu a hit and run, a bay controla nan y na e momento ey nan no tawata tin ningun documento cu nan, haciendo nan indocumenta. Den nan poder nan tawata tin tambe bastante cash. Ambos a wordo deteni y hiba warda di Shaba.


text:
Riba Dia di Mama, presidente di Parlamento, drs. Mervin Wyatt-Ras a bishita un lugar di cuido di nos grandinan y a duna un gesto di cuminda y musica di caha di orgel. Wyatt-Ras ta expresa e aprecio cu e tin pa nos grandinan y tur esnan cu ta cuida nos grandinan.
Day: May 15, 2017
Fundacion Pa Nos Muchanan: Kico ta secreto di un famia stabil?
Hopi biaha den revista local y internacional y tambe den buki nos ta haya ehempel di famianan cu un of otro problema. Sinembargo poco biaha nos ta lesa di casonan cu sí ta bay bon. Kico ta e secreto di un famia cu sí a logra? Ningun famia ta perfecto, pero
Nitzael Pandilla Guttierez a admiti cu t’e a tira Polis Ferry Bakx mata
KRALENDIJK - Nitzael Padilla Guttierez na final di tratamento di caso Drum ayera tardi, a admiti cu t'e a tira e agente policial Ferry Bakx mata, dia 17 di augustus 2016. For di mainta Corte ta tratando e caso Drum. E Venezolano, Nitzael Padilla Guttierez a admiti su culpabilidad bao di
Atraco lo a producí mei mion dòlar
KRALENDIJK -- William Padilla Marin, alias Cheche, un di e Venezolanonan den e caso Drum, a bisa cu algun dia tras di otro na fin di jüli pa cuminsamento augùstùs aña pasá el a sali en busca arma di candela pa hiba Bonaire. Esaki despues cu Chanon Rivera, Chamo, a
Hunto cu Rachid Saragoza di Bonaire, Chanon Rivera cu papel clave den caso Drum
KRALENDIJK -- Durante e promé dia di tratamento di e caso Drum, den cua Polis Ferry Bakx a pèrdè su bida pa medio di dos bala di arma di candela dia 17 di augùstùs aña pasá, a cuminsá bira evidente cua ròl cada un di e 7 acusadonan tabatin den
Rachid a splica den Corte: Con a organisá e biahe pa Bonaire
KRALENDIJK -- Huez femenino van den Enden durante promé dia di tratamento di e caso Drum a dedicá hopi atencion pa haña sa detaye di tur cos. Asina p.e. tambe con a organisá e biahe di e costa di estado Falcon, Venezuela, pa Bonaire cu un boto. Tin biaha ta
Rachid Saragoza den Corte: Plan original tabata pa importá droga
KRALENDIJK -- Bon mirá henter e caso di atraco na cas di famia Jan van Dijk a cuminsá cu un plan di Rachid Saragoza pa importá y haci negoshi di droga na Bonaire. Esaki por deducí for di declaracionnan cu Saragoza a haci den Corte ayera mainta. E acusado tabata mustra
Investigacion amplio di caso Drum: Famia van Dijk no a presenciá caso
KRALENDIJK -- Famia van Dijk di Sabadeco Shores, habitantenan di e cas unda e incidente cu a costa bida di e Polis Ferry Bakx a tuma lugar dia 17 di augùstùs aña pasá, a scoge pa no presenciá tratamento di e caso ayera mainta. Esaki e Huez encargá cu tratamento
Hunto cu Rachid Saragoza di Bonaire, Chanon Rivera cu papel clave den caso Drum
KRALENDIJK -- Durante e promé dia di tratamento di e caso Drum, den cua Polis Ferry Bakx a pèrdè su bida pa medio di dos bala di arma di candela dia 17 di augùstùs aña pasá, a cuminsá bira evidente cua ròl cada un di e 7 acusadonan tabatin den


text:
Na e punto mas pariba di nos isla, den Seroe Colorado, antes yama Lago Colony tin un santana di mascotanan cu originalmente a cuminsa pa e residentenan cu antes tabata traha na Lago y cu tabata biba den Lago Colony. E ta un area cu ta core un cuarto miya banda di costa cu ta keda banda di Baby Beach. Manera nos tur sa cu e hendenan aki ora cu nan mascota muri, nan no ta djis bent’e afo, pero ta bay der’e na un luga isola, y unda tabata e miho luga cu santo los cu facilmente nan por a coba un buraco y dun’e un bunita luga, tabata na e punto mas pariba unda nan tabata biba. E motibo por ta tambe cu eynan tabata mas cerca di Baby Beach unda nan tabata bay landa cu frecuencia of hiba nan babynan siña landa. Asina nan por djis cana y bay bishita e graf di nan mascota. Pero cu tempo mas y mas hende a cuminsa usa e luga aki cu a bira un santana cu despues a haya e nomber Santana di Cacho.
Segun documentonan, ta un tal Sr. Gerald (Jerry) Dixon a cuminsa cu e santana aki y ainda e ta ser usa. Jerry tabatin cinco aña tempo el a bin Aruba hunto cu su mayornan, Dick y Nell Dixon. E tata, Dick, a traha na e unidad di Cat Cracker den Lago. Jerry a atende Lago High School y despues di 13 aña na Aruba e tabata hopi familiar cu tur cos na Aruba. E tabata drenta den e cuebanan den Colony y tabata admira e prikichinan. El a subi e sero di Hooiberg dos biaha y ainda despues e tabatin marca di sumpiña na su pianan pasobra e tempo ey no tabatin trapi na e sero.
Jerry ta conta cu e cu su amigo Elbert Hughes tin algo di haber cu e nomber di B.A. Beach (Bear Ass Beach), manera nan a yama Baby Beach na cuminsamento. Casi tur siman nan tabata bay landa na B.A. Beach sin un badbroek. E olanan tabata asina violento cu un badbroek tabata inutil. Nan tabata tenta dos colega femenino di scol y un biaha, e coleganan a horta nan pañanan, te hasta nan kedsnan. Pa bisa berdad, Jerry y Elbert tabatin berguensa pa core cu nan bicicleta bay cas. Como e beach aki no tin mucho hondura, e mamanan tabata bay cu nan baby eynan pa siña nan landa, asina e luga eventualmente a haya e nomber di Baby Beach.
Manera menciona, na cuminsamento Santana di Cacho tabata un luga pa bay dera nan mascotanan, cobando un buraco y poniendo un simpel crus riba e graf y e nomber di e mascota ribe e crus. Pero cu tempo e grafnan a bira marcanan mas elabora cu ta contene mascotanan hopi stima pa e doñonan. Tur aña nan ta bay pone krans y flor riba e grafnan pa recorda nan mascotanan stima. E tradicion aki a sigui unda cu algun di nos hendenan local tambe a cuminsa haci uso di e santana aki.
Cu tempo e santana a bira un luga hopi popular pa nos localnan y tambe a bira un atraccion turistico pa hopi di nos bishitantenan. Masha hopi tabata bay Baby Beach y tambe bishita e santana. Despues cu Lago a sera su portanan y e Mericanonan a regresa nan pais, te awe ainda hopi hende ta bay dera nan mascota eynan. Nos por aprecia cuanto di e hendenan aki ainda ta bay hiba krans y flor na e grafnan. Un tempo gobierno a anuncia cu nan ta bay construi un hotel eynan y nan lo bay elimina e santana. Ta masha hopi reaccion negativo a wordo expresa door di e Mericanonan cu a establece e santana eynan. Pero nan ta hopi contento cu ainda e tey pa ki ora cu nan bin bishita “nan” isla cu nan a stima asina hopi, cu nan por bin wak e grafnan di nan mascotanan. Un sitio hopi popular pa un y tur.
Skirbi pa: Dufi Kock
Historiador y Escritor


text:
Manera a publica den un edicion anterior, Fundacion Bon Nochi Drumi Dushi den colaboracion cu Tanto Cuenta y bou auspicio di UNOCA, lo presenta diabierna 2 di juni na Cas di Cultura tres obra di ada desaroya y adapta na e cultura local, bou di guia di Desiree Correa.
Tin un total di 15 artista ta forma parti di e elenco cu lo presenta e tres obranan nobo di ada.
E grupo fantastico y dinamico aki di e elenco tin varios siman ta entrena tur diadomingo y den luna di mei a cuminsa entrena mas frecuente asta.
Despues di a haya guia continuo y tips tocante nan presentacion, tanto individual como den grupo, Tanto Cuenta kier presenta na boso como lectornan e prome dos artistanan cu lo actua den un un of mas obra durante e anochi di magia y fantasia.
E prome artista cu ta forma parti di e elenco nobo ta Brian Croes. E no ta un persona desconoci den e mundo farandulero. El a yega di participa pa Prins y Pancho di Aruba su Carnaval, pues e tin conocemento di actua dilanti publico grandi.
Den Cas di Cultura, Brian lo haci e trabou di narado di storia. Tabata Desiree Correa cu a descubri e talento scondi aki di Brian. E ta desplega su rol cu gusto ya cu e tin e personahe cu conoce e desaroyo total di e acontecimentonan den e storia. Brian su reto den su prome sali como narado ta di domina nervio riba escenario.
Di dos artista cu tambe a join e elenco di Tanto Cuenta ta Rachel Kraaijvanger.
Rachel no ta desconoci den e mundo di teatro. El a yega di participa den varios comedia.
Su ultimo presentacion tabata di un mucha muhe humilde yama Dorita den e obra ‘E amor di Dorita’. For di chikito Rachel tabata tin relacion cu storia, pa motibo cu na su cas nunca tabata falta un buki pa lesa. Pa su famia lesamento ta parti di educacion.
Lesamento ta habri bo conocemento y ta laga bo cera conoci cu un otro mundo. Su yiu gusta ora e ta cont’e storia.
Den e obra di Drumi Dushi Rachel lo desplega e rol di un hada madrina y den e obra di Shinishi Sushi e lo actua pa e madrastra di Shinishi Sushi. Su papel como e hada madrina Rachel ta haya mas dificil ya cu un hada madrina tin un caracter mas tierno di un persona perfecto, mientras cu e rol di e madrastra ta esun cu Rachel gusta, pasobra p’e un rol di un hende malo bo ta actua miho.
E actornan ta trahando duro pa por duna un presentacion magico dia 2 di juni venidero.
Fundacion Bon Nochi Drumi Dushi ta recorda tur amante di cuentanan di hada pa no lubida di cumpra bo carchi na Van Dorp, Dyon Party Center y Botica Paradera pa 15 florin.
Un funcion so tin y esey lo ta dia 2 di juni, di 6:30pm pa 8:30pm na Cas di Cultura.


text:
E short film titula “E Yobida di Ayera” a gana e Caribbean Shorts Award 2017 durante e Curacao International Film Festival Rotterdam cu a tuma lugar di 5 pa 9 di april 2017.
Aruba a sobresali den un competencia fuerte cu filmnan di e. o. Cuba, Mexico y Republica Dominicana. E hurado tabata consisti di Mirjam Klootwijk (IFFR program manager), filmmaker Nathalie Alonso Casale, y Alex Santiago Perez (Yellow Robin Award winner 2015 cu Las Vacas con gafas).
Nan a duna e siguiente comentario: “Yesterday’s Rain is able to move us on an existential level, it stands out in its attempt to remain humanistic, humble, and honest while at the same time depicting very courageously the first signs of a painful fate.”
Skirbi y dirigi pa Armand Simon, e film ta trata un tema sensitivo y ta describi un momento crucial den bida di e hoben Monica, unda e ta expresa su amor pa su amiga. Actornan principal ta Kyara van Romondt y Sabrina Tromp. Otro actornan ta Lola van Dijk y Darryl de Vries. Tur ta studiante di actuacion na Da Vinci Academy.
Na 2016, e CIFFR a sera un acuerdo cu 6 festival di cine den region Caribense y tin como meta pa intercambia experticio y experiencia y pa desaroya talento riba e tereno di cine.
Despues di a gana e competencia local y consecuentemente a sali ganador di e competencia internacional, “E Yobida di Ayera” awor tin e honor di representa Aruba den festivalnan di cine na Cuba, Republica Dominicana, Guadeloupe, Martinique, Mexico y Trinidad & Tobago.


text:
A goza un mundo cu nos yiunan y nietonan na Hulanda durante 3 siman, den cual Lady Ruth no tabatin tempo pa a scirbi su relato semanal, pa motibo di e dushi actividadnan hunto den famia ayanan.
E diferencia den e ora tambe ta hunga un rol. Ora ta anochi aya, ta den dia aki. Nos tabata sali keiro un crenchi pafor di Hulanda tambe, e.o. na Alemania, na unda nos a goza un mundo na Phantasia Land, tur su careichinan, specialmente e asina yama “Achtbaan” y Lady Ruth, alias Oma Lulu a bay den tres di e “Roaler Coaster”nan ey, cu ta bolter draai bo den tur direccion, subi baha cu un tremendo speed, ponebo grita bo alma haci tur rond di bo sordo pa un rato, hahahahaha.
Si, nos tabata un famia cu hopi alegria! Aunke e curazon a laga Aruba tristo, pa motibo di e fayecimento di mi Omo stima Mario “Joy” Bergen, na cual entiero mi casa y ami no por tabata presente, pa motibo di nos biahe cu tabata planea caba net algun dia prome cu e entiero.
Mi por a compaña famia si na hospital varios biaha, durante e enfermedad di nos Omo Joy.
Joy Bergen, na bida activo den tempo di su tempo a destaca y a sali un biaha Deportista di Aña den e deporte di basketball y despues na grandi un tremendo umpire den baseball pa mucha.
Un excelente agente policial of ta Recherche, mi no por corda, pero el a traha hopi aña na nos hermana isla Corsou tambe den Cuerpo Policial.
Un bon hende honesto y sincero, cumplidor. Net den e siman ey, dos di mi primonan a bin di vakantie na Aruba y nan tambe a bishita y compaña famia den e ultimo momentonan duro y dificil ora mester a tuma despedida di nos Omo Joy.
Na su bunita y distinguida sra.esposa, pa nos, carinosamente yama “Chichi”, na su 4 yiunan, Guido, Luigi, Sabrina y Debra, nietonan y demas famia, nos mas sincero palabranan di condolencia y cu e amor grandi di Dios duna nos tur consuelo y alivia e dolor inmenso ey.
Pa Lady Ruth, Omo Joy tabata manera un “Zulu Warrior, un Zulu Chief”, pasobra el a percura semper pa su bon famia, su ehempelnan, e educacion cu el a duna nan cu asina hopi amor y disciplina y tabata lucha hopi fuerte cu su estado di salud den e ultimo par di lunanan.
Dokternan tambe ta keda hende na prome lugar y ni maske cuanto pregunta nos tambe tabatin pa nan, nos tin cu conforma y acepta cu ya Omo Joy su curpa no por a wanta mas.
Omo Joy, sigui goza awor den e Reino Celestial serca bo Creador di amor y bo angelnan y bo lo ta awor mas serca di nos curason, mente y alma.
Nos a brasa Oom Boy y Tante Gerrie pa bosonan tur na Hulanda, como un muestra di nan amor y sintimentonan cu tabata hopi cu famia na Aruba Telefonica-, principalmente cu mi tata Lucas Bergen, teniendo asina e contact hopi serca.
Nos yiu y nietonan na Hulanda a yena nos curason di nobo cu nan alegria tur dia. Y Lady Ruth ta sigur, cu e solo bunita cayente y radiante lo sigui sali tur dia pa nos tur atrobe. Cu bida tin cu sigui, cu cada dia siguiente tambe ta un bunita regalo di nos bon Dios. Dios ta bon. Dios semper ta bon. Nos no ta comprende tur cos tur ora, pero nos ta sigui acepta e dia nobo yen di positivismo y perseverancia pa haci tur dia nos best den tur cos pa bira un mihor hende.
N’e lectornan cu a haya un crenchi falta di e relatonan di Lady Ruth, nos ta “back in town” y cu hopi amor y cariño lo sigui scirbi cosnan cu por toca y inspira nos tur den bida, bida cu ta manera un biahe pa destino bek pa Dios, mientras nos ta di transito riba e mundo aki.
Pasa un dushi dia yen di alegria cu gradicimento na curason y den un of otro oracion.
Dios ta amor. Y su amor ta den cada un di nos den diferente manera, na diferente ora. Stim’E.


text:
Kòrsou bon representá durante DEMA
...A presentá nos atrakshonnan akuátiko durante feria di Diving Equipment & Marketing Association...
WILLEMSTAD- 16 novèmber 2015:- Ofisina di Turismo di Kòrsou (CTB) a uni ku operadornan di buseo i hotèlnan pa partisipá den e show anual DEMA (Diving Equipment & Marketing Association). Ta trata aki di e úniko evento internashonal dediká na e industria di buseo, deporte akuátiko i industria di biahe.
DEMA a tuma lugá di 4 pa 7 di novèmber último na Orange County Convention Center na Orlando, Florida. E evento a trese kumpradó i rebendedónan den industria di buseo huntu pa ekshibí nan produkto, kumpra produktonan, hasi pedido di produkto pa entrega despues, sera konosí ku lidernan den industria turístiko i alabes siña mas tokante tópikonan i trèntnan nobo den buseo. E ‘booth’ di Kòrsou a brinda bishitantenan di DEMA, esta profeshonalnan di buseo i partnernan den sektor di turismo, e oportunidat di sera konosí ku Kòrsou su bida marítimo, atrakshonnan akuátiko i e 65 sitionan di buseo ku Kòrsou tin pa ofresé kualnan ta fásilmente aksesibel via tera òf ku boto. Tambe a promové Kòrsou su ref ku a keda pa gran parti intachabel pa kontaminashon industrial i meteorológiko.
CTB a risibí sosten di vários partner den sektor privá di buseo i hotèl, entre otro All West Apartments & Diving, Bounty Adventures BV, Caribbean Sea Sports, Duikcentrum van de Ven, Goby Divers, Hilton Curaçao, Lions Dive Beach Resort, Livingstone Jan Thiel Resort, Lodge Kura Hulanda Beach Club, Ocean Encounters Diving, Punta West Bed & Breakfast i Sunscape Curaçao Resort.


text:
Den e weekend tras di lomba Aruba Triathlon Association un bes mas a conoce un prestacion exitoso den Caribbean Championship na Key Biscane, Florida y den e Camtri Series na Salinas, Ecuador.
N’e Caribbean Championship cu a tuma lugar na Key Biscane, Florida, e atletanan Giannon Eights, Linda Smith y Sandra Postma a logra sobre sali den un fuerte bataya contra e mihor atletanan di triathlon den nos region.
Mester bisa cu e hoben atleta, Giannon Eights a logra un prome lugar den su categoria y ta logra finalisa na un di 4 lugar overall den e evento.
E dos atletanan femenino, Linda Smith y Sandra Postma tambe a logra un resultado formidabel unda Linda Smith a logra un prome lugar den su categoria y un di dos lugar overall, mientras Sandra Postma a conkista un prome lugar den su categoria y un di 4 lugar overall.
N’e mesun momento na Salinas, Ecuador a inicia e Camtri Series den e deporte di Triathlon y aki Aruba su tri-atleta elite Renze Postma ta logra un di 8 lugar overall y ta kibra su record personal cu mas cu 4 minut, cual sin duda ta un prestacion di kita sombre.
E atleta Renze Postma pa mas cu dos luna y mei a permanence den exterior unda el a atende un campo di entrenamento na Colombia. Lotto, e Loteria di Aruba ta manda palabra di pabien n’e 4 atletanan Renze Postma, Giannon Eights, Linda Smith, Sandra Postma como tambe na coachnan Glennon Eights, Nicolaas Robert y Aruba Triathlon Association pa nan tremendo resultado obteni pa Aruba su deporte.


text:
Polis na Miami-Dade ta investigando un incidente den cual un oficial dal un muher den su cara na un stadion di futbol.
Den un video a keda registra e momento unda autoridadnan a saca un hoben dama for di e tribunenan pasobra e lo tabata burachi.
Tanten cu nan tabata wantando e muher na su pianan, e hoben a dal un di e polisnan na su cara, kende a debolb’e e golpi di e mesun manera.
E sucedido a pasa diasabra den e Hard Rock Stadium na Miami, caminda e ekipo di futbol mericano di e Universidad di Miami tabata disputa un partido contra e bishitante Virginia Tech.


text:
Pa Ministerio Publico e acusacionnan di asesinato y intento di asesinato / maltrato pisa contra un mucha muhe di 16 aña ta legalmente proba. Pero su mannan ta mara ya cu na momento cu e damita aki a wordo deteni,e tabatin 15 aña. Pues e castigo maximo cu e por pidi p’e ta 12 luna di detencion hubenil, kitando e tempo cu e tin den detencion caba.
Ta trata di un hecho cu a tuma luga aña pasa y esun envolvi ta un mucha muhe, naci na Jamaica, di 16 aña (su edad awo) acusa di a tira veneno di djaca den orange juice cu el a duna su Grandma (tanta grandi), cu kende e tabata biba. E motibo ta supuestamente cu e wela tabata discuti hopi cune y tabata kinipie na su brasa.
E caso tabata basta bruha pasobra e acusado hoben aki no kier a papia na Polis y tampoco den Corte. Parce cu “nan” a bise cu si e papia e ta bay cera hopi aña. Pero finalmente el a bisa Huez cu e ta dispuesto pa papia, pero sin presencia di prensa. Ya caba como cu tabata trata di un caso contra un menor di edad, na momento di comete e delito, e lo mester a wordo trata porta cera. Sinembargo a permiti prensa pa ta presente pero sin menciona nomber di e acusado ni su situacion personal. E Unico cu por a compronde di su situacion personal, den e rekisitorio di Fiscal, ta cu e tabatin un hubentud yena di problema.
For di prome instancia tabatin indicacion cu ta e hoben a tira e veneno, ya cu el a bay cumpra e juice, e mes no a bebe di e juice (e ta bisa cu si), y a pone di dje den frigidaire y ora cu e tanta a yama for di Colombiabisa cu e wela ta mehorando, e hoben a rabia. Segun un familiar a declara, el a dal riba su pia y bisa “ayno”.
Durante tratamento di e caso a bin saca afo cu e motibo pakico e hoben no kier a papia tambe ta pasobra ora cu un tanta a puntre kico realmente a pasa encuanto e veneno, sin cu e tabata sa, nan a graba y filma kico el a conta nan. Entre otro cu un señora na un parada di bus a forse cumpra e veneno y tire den un bebida di Sister Mary, manera nan tabata yama su wela.
E version cu Polis a recoge ta bisa cu e hoben, algun dia prome a bay na un supermercado banda di su cas y a puntra nan pa veneno di djaca (rato). Nan a mustre un cu ta “korrels” corra. Pero e tabata kier specificamente di puiro cu ta disolve lihe. Tur su movecionnan aki a wordo graba riba e video di e supermercado. E idea mes, a base di informacion acumulsa, ta mustra cu prome cu el a drenta e cura di cas, el a kita e seyo di e paki juice y a habri e saco cu veneno pa basha esaki den e paki di orange juice. Eybou Polisnan a haya un korrel corra y e seyo di e paki juice. Den labamano di cushina tambe a haya un korrel.
Na cas e paki juice a wordo habri, y el a basha un koppi pa e wela, pa e nieto y pa su mes. Esun di dje, el a warda den frigidaire pa e fria bon, mientras cu el a sigui haci cas limpi. Loke a sosode despues ta cuadra den tur declaracion. E wela a bisa cu e juice ta smaak straño, manera awa. E wela a bay basha un glas mas y a constata bolitanan roos (ora cu e veneno keda den likido e ta cambia di color) y a bay mesora na e supermercado bek cu e paki juice. E gerente a mustre cu no ta posibel pasobra tur e paki juicenan ta seya y a mustre e otronan. Como nan a cuminsa sinti malo tambe a bay directamente IMSAN, unda cu a trata nan di biaha pa veneno. Tur dos tabata saca hopi, pero e wela a keda mas afecta pasobra el a bebe mas di e juice. Nan tur dos a saca, inclusive e korrelnan corra / roos.
Loke cu a pasa cu e wela despues, ta cu momento cu a dun’e un remedi pa su stoma, el a haya un paro cardiaco pa cual e mester a wordo reanima. Despues a hibe hospital y dos luna despues a wordo manda Colombia, unda el a keda interna den Cuido Intensivo te cu december. Despues cu su situacion a mehora, a mande Aruba y interna den hospital. Door di un complicacion, dokternan mester a pone un tubo pa manda oxigeno pa su pulmonnan pa e por hala rosea. Na momento cu e tabata interna den hospital aki, slijm a pega den e slang , y e oxigeno no por a yega su pulmon pa e hala rosea, y a bin fayece.


text: Willemstad-Na aña 2006 Curoil a introdusí na diferente pòmp di gasolin na Kòrsou i Boneiru, un sistema (Curoil comfort: C2) outomátiko di fuel kombustibel kual ta duna un servisio na klientenan pa por tènk 24 ora pa dia, sin intervenshon di kahera. Pues, C2, Curoil Comfort, ta e servisio pa kumpra kombustibel pa medio di un karchi, sea karchi di Curoil (C2 Card) òf karchi bankario (debit card). Despues di evaluashon i análisis profundo, Curoil a opta pa deskontinuá ku e parti di pago ku karchi di banko via di C2 entrante djaluna, 22 di mei próksimo. Motibu pa stòp ku esaki (pago ku ‘bank debit/credit card’ i a e sistema di C2) ta ku, Curoil no ta generá sufisiente pa mantené e servisio i e kostonan mará na e servisio aki ta demasiado kompará ku un uso mínimo dor di klientenan. Apesar ku ta deskontinuá e sistema di C2 pa karchi di banko, e kliente por swipe su karchi di banko serka e kahera naur momentu ku e pòmp di gasolin ta habrí. Curoil ta keda mantené e sistema di C2 pa loke ta trata karchi di Curoil (C2 card) ku ta destiná na kompanianan ku ta hasi uso di esaki. Pues, e kambio aki no ta afektá usuarionan di e C2 card. Curoil ta diskulpá pa kualkier inkombeniensia ku esaki ta kousa i ta hasi un súplika na tur kliente pa tene kuenta ku e kambio aki.


text:
Mack’s Exchange Services VBA y Top Start Employment Agency ta hopi orguyoso cu awo nan ta den districto di San Nicolas tambe. Mack’s Exchange ta un agente oficial di Western Union y actualmente ta conta cu un total di 4 localidad, esta na Oranjestad, Paradera, Noord y awo tambe na San Nicolas. Esaki ta Top Start su di dos localidad.
Bou hopi interes di parti di invitadonan, Minister di Asuntonan Economico y Comunicacion mr. drs. Richard Arends y tambe e Senior Regional Manager di French and Dutch Caribbean di Western Union sra. Stephanie Foster a efectua e apertura oficial di Western Union y Top Start na San Nicolas riba diaranson anochi, dia 8 di maart.
Ta invita henter e pueblo di San Nicolas pa bin bishita e sucursalnan nobo di ambos negoshi situa na Caya Captain R. Rodger #25.


text:
Segun articulo 30 di Ley di Labor 2013 (Arbeidsverordening 2013) e dunado di trabou ta obliga di entrega e registro di personal na Departamento di Labor (DAO).
E registro di personal ta consisti di tres parti:
- Modelo 1: e personal actual manera registra na december 2016 (ta cuadra cu e lista anterior di personal);
- Modelo 2: e necesidad pa personal pa 2017
- Modelo 3: y e necesidad di personal pa cada proyecto specifico (ta cuadra cu e parti tocante proyectonan den e Manpowerplanning).
Adhunto por haya e documento y formulario necesario.
Den caso cu bo tin mas sucursal, DAO ta haci un peticion pa yena un formulario cu tur dato di trahado y pa indica cua trahado ta rouleer na bo sucursalnan (trahado cu ta traha na diferente sucursal), door di pone un circulo rond di e number (prome kolom Nr. riba e formulario).
DAO ta desea pa companianan manda e Registro di Personal 2016 – 2017 den forma digital. Pesey DAO ta haci un peticion pa hinca e datonan den un Excel spreadsheet (segun e modelo di DAO) y manda nos esaki via e e-mail adres: arbeidsmarktonderzoek@gmail.com. Si ta scoge pa e manera aki di entrega e formulario, e ora ey ta pidi bo pa yena e prome pagina (voorblad) di e formulario Modelo 1A, Modelo 1B y Modelo 1C di Registro di personal cu e datonan di bo compania y e datonan di contacto. Por scan e prome pagina y tambe mand’e via e-mail hunto cu bo Excel-sheet. DAO lo manda bo via un e-mail un comprobante cu a ricibi bo formulario di Registro di Personal 2016-2017 y di aprobacion of di desaprobacion. Claro cu tambe ta posibel pa yena e formulario y entrega e hard copy na e balie di DAO.
Pa medio di e PR informacion aki, DAO por tin un bista di e cantidad di personal y negoshinan activo riba mercado laboral. E formulario di registro di personal ta reemplasa e formulario di personeelsopgave y formulario di Manpower di antes. Mester entrega e registro di personal durante periodo 15 februari 2017 - 15 di april 2017.
Si tin mas pregunta tocante e registro di personal por tuma contacto cu Sra. Louisetty Croes na 583-7720 of cu un funcionario di Bureau Arbeidsmarktonderzoek.
Orario di DAO ta di dialuna pa diabierna di 8 or pa 11.45 or y di 1 or pa 4 or di atardi.


text:
Durante conmemoracion di Dia Nacional di Aruba, tata di Parlamentario mr. Xiomara Ruiz Maduro a bira malo diabierne anochi na Cede di MEP. A transporte pa hospital den careda di 12.or mei anochi cu ambulance.
Eerste Hulp, aparentemente despues di a samin’e, a dicidi di mande cas bandi 3or di marduga. Na Hospital (?) esnan den Sala di Emergencia a constata ningun motibo pa interne.
Pero algun ora despues, band’i 6’or mainta, Tommy Maduro a bira mas malo na cas y a bolbe hibe Hospital pasobra su situacion a empeora y bira mas critic. Di acuerdo cu nos informacion a bolbe mand’e cas, pasobra a bolbe constata cu no tin nada grave.
Pero den oranan di merdia, Tommy Maduro a bin fayece.
Un situacion inaceptabel, cu na Sala di Emergencia, aparentemente no tin un dokter specialist, manera regla ta bisa, pa sikiera duna un diagnotico medico. No ta pornada un paciente ta bay Hospital dos biaha, anto pa keda bisa cu e no tin nada.
Si e no tin nada, anto di kico el a muri anto?
Nos sa cu di banda di Hospital, nan lo no duna ningun informacion di un paciente, pero Minister di Salud, den e caso aki dr. Alex Schwengle mester bin dilanti y bisa dicon e trato aki te cu el a conduci na morto di un ciudadano.
E no ta bay pasobra ta tata di un Parlamentario, pero e ta un ser humano, mescos cu nos tur, y como tal pueblo ta demanda claridad. No ta prome biaha cu Eerste Hulp ta manda paciente cas, dunando un parcetemol y bay sosega. Awor cu nos ta ampliando y construyendo un hospital nobo, pueblo merece un trato di 5 strea tambe.
Nos no por para keto di pidi Eerste Hulp pa ban ta mas serio cu cada caso y cada bida. No ta supose di manda un persona cas pa bay bira mas malo. E situacionnan aki ta inaceptabel y no por sigui asina.
Na famia di Tommy, sigur tambe na su yiu muher, Xiomara Ruiz Maduro ta bay nos mas sincero condolencia.


text:
Den dianan di fiesta di fin di anja, tin basta hende cu no ta drumi bon. Esaki por tin hopi motibo. Por ta nan a fiesta di mas of pa motibonan personal. Pa tur di nan un articulo cu tips con pa logra toch pa drumi un sonjo saludabel. Cu danki na Victor Hunt.
Por ta ya caba bo a dal un dushi banjo of bo a lesa bo buki favorito of bo a resa, pero toch bo no por pega sonjo.
Tin hopi motibo pakico bo no ta drumi bon. Si bo a caba di pasa den un experencia traumatico y bo ta pasando den hopi emocion, ta masha normal cu bo no ta drumi bon. Pero pa majoria hende preocupacion ta e motibo principal pakico nan no ta drumi bon.
Podise bo no por hasi masha hopi na e problema mes, pero aki nan tin algun tips cu por traha pa bo:
1. Esaki ta un ehercicio leuk, pa bo hasi’e cu 2 hende. Busca un hende cu bo ta confia. Si bo no tin un hende cu bo por confia, realisa cu ta bon pa bo busca amistad cu bo por confia. Si ta necesario, busca judansa profesional. Sinta cara cara pa otro y pone un holoshi pa ring despues di mei ora. Abo ta cuminsa conta e otro persona tur loke ta molestia of preocupa bo. E otro persona ta scucha y tin tur atencion pa bo den e mei ora aki. E ta sacudi su cabes y ta scucha cu su curason, pero no ta duna mucho comentario. Despues di mei ora boso ta cambia e rol y abo ta scucha e otro cu mes tanto atencion. Bo por palabra pa hasi esaki un biaha pa siman of pa luna. E ta alivia!
Majan nos ta duna bo un otro ehercicio… corda bin bek!
Na ocashon di presentacion di www.comprondiendobida.com dr. Jaime Falconi a papia riba ‘Bibando den temponan cu ta cambiando y pakico hopi hende no ta drumi bon’ a capta hopi atencion.
Na ocashon di presentacion di www.comprondiendobida.com dr. Jaime Falconi a papia riba ‘Bibando den temponan cu ta cambiando y pakico hopi hende no ta drumi bon’ a capta hopi atencion. E la mustra cu tin hopi preocupacion cerca hendenan y tin hopi soledad. Tin hende cu ta drumi poco ora pa dia of nan ta drumi pendiente di ki ora e jiu ta jega cas of di e problemanan di majan. Un sonjo asina no ta laga bo sosega y bo ta lanta mes cansa cu ora bo a bay drumi. Un hende mester di un sonjo profundo pa laga e curpa y mente sosega. Pesey ta importante pa bo entrega bo mes na e sonjo. Drumi cu lus no ta bon, e ta stroba e centro di bo sonjo. Problema cu sonjo na Aruba a crese pasobra Aruba ta manera un parke di lus anochi. Hende cu tin problema pa entrega nan mas na sonjo, por usa musica relajante, meditacion, yoga pa logra e sonjo cu ta duna descanso di berdad. Realisa cu un hende cu ta drumi mucho poco ta muri mas trempan. Esaki ta un realidad cu no por trese cambio den dje.
Continue reading “Dr. Jaime Falconi: Pensando riba Sonjo”
Dr . Jaime Falconi: neurologo y psychiatra, drs. ing. Edsel Lopez: director di PriceWaterHouseCoopers y Belquis Moreu: motivational speaker lo ta hunto cu Ingrid Werleman durante un anochi dedica na e presentacion oficial di Comprondiendo Bida. Bo tambe ta invita!
Dr . Jaime Falconi: neurologo y psychiatra, drs. ing. Edsel Lopez: director di PriceWaterHouseCoopers y Belquis Moreu: motivational speaker lo ta hunto cu Ingrid Werleman durante un anochi dedica na e presentacion oficial di Comprondiendo Bida. Comprondiendo Bida ta un projecto cross media cu e meta pa contribui na un hende y comunidad mas Felis….
Dr . Jaime Falconi lo papia riba ‘Bibando den Temponan cu ta Cambiando y su retonan’. Belquis Moreu ta toca e tema ‘Un miho majan’ y drs. ing. Edsel Lopez ta papia riba e tema inovativo ‘Trabou y Sentido di Bida’. Finalmente Ingrid Werleman lo clausura e anochi cu e pregunta ‘Comprondiendo Bida, POR?’.
E temanan aki ta toca cada hende, famia y cada cas. Dicon? Pasobra nos tur ta topa cu retonan y preguntanan di bida pa cua hopi biaha nos no tin contesta. Y den e buskda aki e projecto kier hunga un rol.
Hopi hende den comunidad a lo largo di tempo a sinja conoce Comprondiendo Bida como un projecto cu ta contribui na un miho bida y comunidad. Hopi ciudadano di diferente edad y interes a duna nan contribucion pa trese informacion di desaroyo personal y comunitario cu ta juda un hende compronde bida mas miho. Di e forma aki poco poco nos ta creando hunto un plataforma pa tur hende por duna di nan expertisio y experencia y juda otro crese. Y hopi importante ta cu e website ta den papiamento. Tambe di media semper Comprondiendo Bida a haja amplio sosten y pa esaki ta hopi agradecido.
Comprondiendo Bida a cuminsa como un talkshow pa discuti aspectonan profundo di bida. Despues a compila e informacion aki den un serie di revista y awor e projecto ta digital riba e website www.comprondiendobida.com . Aspectonan cu ta haja hopi atencion riba e website ta e parti di desaroyo personal, spiritual, ecologico y artistico y creativo.
E anochi di ‘Pensando riba Bida…’ ta tuma lugar diahuebs, mei 12, di 7.30 – 9.30 anochi den cura di departamento di Arubiana Biblioteca Nacional den Bachstraat, na Playa. Entrada pa e anochi ta gratis.
E articulonan mas popular di 2010 riba www.comprondiendobida.com
Siman pasa dia 15 di december tabata net un anja di Comprondiendo Bida online y aki 2 siman fin di anja 2010 ta yegando. Preparando pa drenta anja nobo nos a dicidi pa hasi un inventario di e articulonan cu tabata mas polular bow di nos lesadornan durante anja 2010. Den totaal nos a publica 61 articulo desde 15 di december 2009, pero esaki ta e 10 nan mas popular:
Continue reading “Comprondiendo Bida 2010: E 10 articulonan mas popular”


text:
“Na Korsou no tin asuntu di pretu ku blanku.” – Angelo Virginie komunikado sosial na radio Hoyer reakshonando riba e protesta kontra Zwarte Piet
“No hinka Tula aden” – Orlando Cuales den Tertulia na Z86 reakshonando riba e protesta kontra Zwarte Piet
“Kwa medida ku bo mester a tuma bo ta mas orguyoso di dje?” – Anneke Polak periodista ulandes na Paradise FM den un entrevista ku minister di finansas Jose Jardim
Semper bai e speransa ta keda karga ku entidatnan i personalidatnan den media lo hiba e fishi di produsi notisia na un nivel haltu ku lo akompana un pueblo na kaminda ku inkonsientemente ta enbolbi den batayanan diario pa deshasi di e pispis di sklabitut i kolonisashon. E kouchi kolonial di awendia ta bin den diferente forma, un di nan ta e manera kon komunikadonan den media ta suministra notisia adapta na e realidatnan di e interesnan finansiero ku ta patronisa nan dunado di trabao. E Tambu ku keda toka pa tur hende skucha i baila riba dje ta esun ku kapital ta aproba su letranan i koro. Den un momentu eksepshonal por desvia i ekspresa sierto berdatnan ku lo spierta e publiko pero esei por keda kalifika komo aktonan suisidio laboral.
Ayera den e programa di notisia na Paradise FM e titular di finansas a keda entrevista. E periodista hoben feminino en kuestion ku a bin for di Ulanda establese su mes na Korsou opviamente no a lesa e raport di ECLAC un entidat di Nashonan Uni riba nivel di ekonomia-finansas ku a bedei ku e islanan den teritorio ulandes mester fleksibilisa e akseso na e merkado finansiero pa mehora e nivel di bida pa esnan ku entrada abou i e negoshinan chiki i mediano. Falta di e konesementu spesifiko aki ta lanta ora no tin sufisiente interes pa bringa pa balora bidanan pretu empobresa. Mester ta di naturalesa ku un periodista ta puntra un mininster di finansas ki dia ta bai implementa e hermentnan gobernamental pa adapta e manego bankario pa hende ku entrada abou? Medidanan ku a viktimisa gran parti di e populashon ta tin un impakto pero keda sin interoga e punto aki lo kai den e kategoria di komplase e manegonan neoliberal ku a mortifika bida sosial na Korsou. Ehempelnan di un muestra di empatia pa e klase trahado pretu lo tabata si a konfronta e minister ribaa e fabula ekonomiko-finansiero ku mester fleksibilisa leinan laboral pa klima di invershon drecha. I kon por hinka hopi mas plaka den ensenansa pa garantisa un futuro fortifika pa alumno nan ku awoki ta kai den e abismo di drop out, krimen of e bida di salario minimo paso nan no tin sufisiente pampel eskolar pa subi den sosiedat. E pashon pa informa solamente e interesnan di e komunidat ulandes i YDK klase medio ta opreshon mediatiko, e ta un kouchi kolonial ku ta mantene e strukturanan di poder den mes un posishon dominante i ta laga esnan desempodera pa nan kuenta. E alternativa ta pa demokratisa notisia, tumando responsbilidat rasial, rekonosiendo privilegio blanku periodistiko i kria un kultura di un konsenshi pa protega e klase trahado ku ta kargando e sosiedat ku nan sodo i sanidat.
Periodismo emansipatorio ta nifika ku un komunikado sosial mester ta na altura di e historia di sklabitut, kolonialismo i kapitalismo karibense i e maneranan ku esei ta manifesta na Korsou. Ta un imposibilidat ignorante ku na un emisora di mas ku tei mas ku un mitar siglo den kasnan di hende ta sali un ekspreshon falsu ku na Korsou e problematika di rasismo no ta eksisti. E mesun mentira mediatiko ta keda ripiti na un otro frekuensia radial ku ta manipula mente di e skuchado ku Tula nunka tin un konekshon ku un protesta kontra e figura rasista Zwarte Piet.
Periodistanan no tin e komprenshon, ni ke buska konesementu kon rasa, klase, genero i kapital a krusa den otro i laga e sosiedat aki drai. Disendente nan no ke ta paso esei lo trosa nan zona di komfort den kapitalismo krioyo. UNESCO ku mester tabata instrumental den honra e dekada pa hendenan afrodesendiente ku ta kana di 2015-2024 no ta sinti e nesesidat pa asuma su responsabilidat pa eleva e kalidat di periodismo pa lokual e ta risibi fondo di Nashonnan Uni.
Zonidonan ku na 2016 un otro koro lo kanta no ta na horizonte ainda. Podernan den prensa lo no stop laba man tanten pueblo no sali pa salba su mes.


text: Dos mucha muhé di 11 i 12 aña djaluna a bira malu despues di a kome pulchinan ku nan a haña riba kaya na Zwanenbrug. Segun informashon polisial e pulchinan aki ta droga. E muchanan a keda transportá pa hospital. Un di e hobensitanan a keda bastante konfundí pero e otro tabata mas grave. E muchanan a haña e saku nan riba kaya i a kere un ta mangel i a kome esaki nan, segun informashon polisial. Despues di algun ratu a haña sa kiko tabata tin den pulchinan i pa kiko nan ta wòrdu usa. Mas lat polis a bai buska den e área kaminda e muchanan a haña e pulchi. A hasi uzo di kachó pa mira si ta haña mas di e pulchinan aki, pero no a haña nada. Ta hasiendo investigashon den e área pa mira si por haña algun aklarashon di unda e pulchinan aki ta bini.


text:
Ciudadano a yega cas y a mira 4 sombra
Diadomingo un poco despues di mey anochi un patruya ta wordo manda na un adres na Macuarima pa un homber desespera pasobra lo tin hende na su cas.
Prome el a bisa cu lo tin hende canando riba dak di su cas.
Ora cu e patruya a yega na e adres en cuestion, nan ta topa den e cura patras cu e homber di inicial V., bisando cu nan mester bay patras di e cas, ya cu e ta sospecha cu lo tin hende ainda riba dak. E Polisnan a tira bista, pero no a mira nada straño of inusual. Segun e homber V. a declara, nan a cba adi yega di Fakkel y a tende e cachonanta blaf duro patras den e cura. El a bay tira bista, el a mira sombra di 4 persona riba e dak.
E otro caso a sosode un poco despues di 1’or ora cu patruya a wordo manda na un cas na Angochi, unda cu un habitante di e cas cu ta sufri di Alzheimer tabata papia bruha ora cu el a yama warda di Polis.
Na e sitio nan ta papia cu e homber G. Di 75 aña y a puntr’e cual ta e motibo pakico el a yama Central di Polis. El a splica cu nan a lague su so na cas, ya cu e otronan a bay wak parada di Flambeu.
E Polisnan a papia cu e pachi y a bis’e pa bebe su remedinan y pa e tin un poco pasenshi te ora cu e famia yega cas. A bis’e tambe pa no sali pafo door di peligro cu por tin den oranan di anochi. G. ta parce di a mustra comprension y a bisa cu e lo sigui conseho di nan. El a bisa nan cu e ta bieu pero no loco.


text:
Diasabra dia 15 di april e di 7 reunion a tuma lugar di e prestigioso Gilberto Francois ‘Betico’ Croes Toastmasters Club (BCTC). Tur dos ganadoranan di e Internacional Speech and Table Topics Contest 2017 tabata presente.
1st prize winner of Speech: TM Clemencia Eugene, miembro di UATC a duna su discurso ganador: “The Improbable Journey of Daddy’s Little Girl” y TM Mireille Sint Jago Presidente di BCTC, a sali 1st prize winner of Table Topics 2017.
Tur dos dama lo representa Aruba durante e International Speech and Table Topics contest na Barbados den luna di mei.
Durante e reunion aki Toastmasters of the Meeting TM Martin Richardson tabatin e placer di introduci tres miembro di BCTC cu a tene un discurso. TM Clarette Quandus a papia tocante su experiencia como boluntario na Archivo Nacional. TM Sandrich Bislick a informa nos riba e etica di negoshi honesto a base di e filosofia di Guanxiwang y TM Michele Brooks a hiba nos bek den tempo cu un discurso caminda el a declama un Rap di Sugar Hill Gang su Rapper’s Delight pa splica con Hip Hop a duna speransa y inspiracion na hopi hoben den añanan 70/80.
Un otro segmento di un Toastmasters reunion ta e parti: Topico di Mesa, caminda e biaha aki TM Ronny Alders cu ta traha na Biblioteca Nacional Aruba, a sorpresa cada participante cu un obheto cu nan mester a tene un discurso cortico en conecion cu e palabra di dia ‘resureccion’.
E palabra di dia a wordo introduci door di controlado di grammatica di e reunion: TM Mireille Sint Jago, CC. E segmento aki Lidera pa TM Ronny Alders a resulta un exito rotundo.
Na final miembronan y invitadonan a vota cual di e discurso y evaluacionnan a toca nan curazon mas of a wordo haci na e manera mas yamativo cual a resulta:
Miho Evaluador: TM Charlene Marchena;
Miho Discirso di Topico di Mesa;
TM Mireille Sint Jago y TM Charlene Marchena;
Miho Discurso: TM Michele Brooks.
E miembronan di BCTC ta reuni tur prome y di tres diasabra di luna. Pa invitadonan e reunion ta completamente gratis. Door cu e luna di april tin 5 diasabra, e directiva di BCTC hunto cu e miembronan a dicidi di tene un reunion extra riba diasabra dia 29 di april. Tur hende ta bon bini. Pa esnan cu ta desea mas informacion, por yama liberamente cu Presidente di BCTC TM Mireille Sint Jago na 6900099. Tambe por subi e FB page di BCTC.
Na e momento aki BCTC kier gradici e miembrionan cu ta sostene BCTC. Ta invita mas hende den comunidad pa bira miembro di BCTC. Ban yuda e Toastmasters Club aki crece p’asina brinda e oportunidad na mas hende pa por practica discursonan na nos dushi Papiamento y tambe Ingles.


text:
WILLEMSTAD – Falta menos ku 2 siman. Resientemente fundashon Kòrsou Transparente a lansa e kompetensia pa kreá un video klep riba nan tambu 'Man Limpi' di Evita Ross i Wietze Krikke.
Partisipantenan tin te 20 di novèmber proksimo pa entrega nan video kual lo wòrdu evaluá dor di un tim di hurado spesialisá den e ramo aki manera Chris ‘Cizzle’ van Thiel, Selwyn de Wind, Eloise Van Wickeren, Wietze Krikke, Evita Ross iRafa Oliana. Públiko tambe por vota via di medionan sosial pa nan clip faborito pa asina saka un ganador pa e asina yamá ‘Publics' Choice Award’.
Banda di e premio aki tambe lo tin 4 premio mas titulá ‘Best Videoclip’, ‘Most Original’, ‘Best Choreography’, ‘Best Visualizing the Corruption Awareness Theme’.
E ganadornan lo gana un suma di NAf. 2000,- kual lo wòrdu dediká na un proyekto sosial òf instituto di karidat di eskoho di e tim ganador. E video klep aki lo bira e video clip ofisial di e Tambu ‘Man Limpi’.
E kantika i reglanan pa partisipá na e kompetensia ta disponibel riba nos página di Facebook KorsouTransparente. Ganadonan lo wòrdu anunsiá riba dia 30 novèmber na okashon di Punda Vibes riba Gomezplein.